
序


聖人之道，天地之務，充格上下，綿亙古今，究之無倪，酌之不竭，是以君子「學，然後知不足也」。然則士之處世，名既成，身既泰，猶復孜孜於討論者，蓋亦鮮矣。昔魏武帝獨歎於袁伯業，今復見於武功蘇君矣。君始以世家文行貢名春官，天子臨軒考第，首冠群彥，出入數載，翱翔青雲，彩衣朱紱，光英里閈，其美至矣！而其學益勤，不矜老成，以此為樂。退食之室，圖書在焉，筆硯紙墨，餘無長物，以為此四者為學所資，不可斯須而闕者也。由是討其根源，紀其故實，參以古今之變，繼之賦頌之作，各從其類次而譜之，有條不紊，既精且博。士有能精此四者，載籍其焉往哉？愚亦好學者也，覽此書而珍之，故為文冠篇以示來者。東海徐鉉

後序


班《志》有言曰：小說家流千三百八十篇，蓋出于稗官，道塗之說也。孔子曰：「雖小道，亦有可觀者焉。」苟致遠而不泥，庶亦幾于道也。矧善其事者必利其器，尋其波者必討其源。吾見其決洩古先之道，發揚翰墨之精，莫不由是四者，方傳之無窮乎？苟闕其一，雖敏妙之士，如廉頗不能將楚人也。嘗觀《茶經》、《竹譜》，尚言始末，成一家之說，況世為儒者，焉能無述哉！因閱書秘府，遂檢尋前志，并耳目所及、交知所載者，集成此譜。問之通識者，亦曰可，故不能棄。其冠序則有騎省徐公焉，敢以胸臆之志復書于卷末云。


時皇宋龍集丙戌，雍熙紀號之三載九月日，翰林學士蘇易簡書


此書向無善本，照曠閣刊《學津》時，出其家藏抄本屬校謬誤，殆不可讀。讎勘再三，粗成句讀。而中如文嵩四侯傳，及《墨譜》中段、溫贈答書狀十五首，不見於他類書徵引者，概從闕如，緣是錄副未梓。己卯冬，晤錢塘夢華何君，云近得鶴夢山房舊抄完本，從之借校。今春夢華何君攜書來，知又新從振綺堂汪氏本校過者，狂喜欲絕。鑒遂從兩本合校一過，補卷一《筆之雜說》脫文四十二條，卷二《筆之詞賦》一條，卷三《硯之敘事》九條。其餘闕文錯字，約計二百八十餘字。其異同處兩通及存疑者，不計焉。是書至是可稱完善矣。特未知視《敏求記》所云絳雲勘對疑似之本，相去又何如也。

此北宋作品在全世界都属于公有领域，因为作者逝世已经超过100年，且作品于1931年1月1日之前出版。













Public domainPublic domainfalsefalse




[image: 版本] 版本


	全書始  ◄ 
	文房四譜
卷一·筆譜上〈（附筆格）〉
	 ►  卷二·筆譜下



 
		[image: 姊妹计划]姊妹计划: 数据项



	







一之敘事


上古結繩而理，後世聖人易之以書契，蓋依類象形，始謂之文，形聲相益，故謂之字。孔子曰：「誰能出不由戶？」楊雄曰：「孰有書不由筆？」苟非書，則天地之心，形聲之發，又何由而出哉？是故知筆有大功於世也。


《釋名》曰：「筆，述也。謂述事而言之。」又成公綏曰：「筆者，畢也。謂能畢具萬物之形，而序自然之情也。」又《墨藪》云：「筆者，意也。意到即筆到焉。又吳謂之不律，燕謂之弗，秦謂之筆也。」又許慎《說文》云：「楚謂之聿。聿字從帇一。又帇音支涉反。帇者手之捷巧也，故從又從巾。秦謂之筆，從聿竹。」郭璞云：「蜀人謂筆為不律。雖曰蒙恬製筆，而周公作《爾雅》授成王，而已雲簡謂之劄，不律謂之筆，或謂之點。」又《尚書中候》云：「元龜負圖出，周公援筆以時文寫之。」《曲禮》云：「史載筆。」《詩》云：「靜女其孌，貽我彤管。」又夫子絕筆於獲麟。《莊子》云：「舐筆和墨。」是知古筆其來久矣。又慮古之筆不論以竹以毛以木，但能染墨成字，即呼之為筆也。昔蒙恬之作秦筆也，柘木為管，以鹿毛為柱，羊皮為被，所謂蒼毫，非以兔毫竹管也。見崔豹《古今注》。秦之時並吞六國，滅前代之美，故蒙恬獨稱於時。〈（又《史記》云：始皇令恬與太子扶蘇築長城，恬取中山兔毛造筆，令判案也）〉


《西京雜記》云：漢制天子筆，以錯寶為跗〈（音夫）〉，毛皆以秋兔之毫，官師路扈為之。又以雜寶為匣，廁以玉璧翠羽，皆直百金。


又《漢書》云：尚書令、僕射、丞相、郎官，月給大筆一雙。篆題云「北宮工作」。


又傅玄云：漢末一筆之柙，雕以黃金，飾以和璧，綴以隋珠，文以翡翠。非文犀之楨，必象齒之管，豐狐之柱，秋兔之翰。用之者必被珠繡之衣，踐雕玉之履。


王子年《拾遺記》云：張華造〈（一作進）〉。《博物志》成，晉武賜麟角筆管。此遼西國所獻也。


《孝經·援神契》云：孔子製作《孝經》；使七十二子向北辰磬折，使曾子抱河洛書北向。孔子簪縹筆，衣絳單衣，向北辰而拜。


王羲之《筆經》云：有人以綠沈漆竹管及鏤管見遺，錄之多年，斯亦可愛玩。詎必金寶雕琢，然後為貴乎？


崔豹《古今注》云：今士大夫簪筆佩劍，言文武之道備也。


晉蔡洪赴洛中，人問曰：「吳中舊姓何如？」答曰：「吳府君聖朝之盛佐，明時之俊？。朱永長理物之宏德，清選之高望。嚴仲弼九皋之鴻鵠，空穀之白駒。顧彥先八音之琴瑟，五色之龍章。張威伯歲寒之茂松，幽夜之逸光。陸士龍鴻鵠之徘徊，懸鼓之待槌。此諸君以洪筆為鋤耒，以紙劄為良田，以元墨為稼穡，以義理為豐年。」〈（出《劉氏小說》，又出《語林》）〉


《文士傳》云：成公綏口不能談，而有劇問，以筆答之，見其深智。吳闞澤為人傭書，以供紙筆。


《世說》：「王羲之得用筆法於白雲先生，先生遺之鼠鬚筆。」又云：「鍾繇、張芝，皆用鼠鬚筆。」


魏曹公聞吳與劉先主荊州，方書，不覺筆墜地。〈（何晏亦同。司馬宣王欲誅曹爽，呼何晏作奏，曰：「宜上卿名。」晏驚，失筆於地）〉


晉王珣，字元林，夢人以大筆如椽與之。人說云：「君當有大手筆。」後孝武哀策諡文，皆珣所草。〈（又云是王東亭）〉


《漢書》：張安世持橐簪筆，事孝武數十年，以備顧問，可謂忠謹矣。


《梁書》：紀少瑜，字幼瑒，嘗夢陸倕以一束青鏤管筆授之。云：「我以此猶可用，卿自擇其善者。」其文因此遂進。梁鄭灼，家貧好學，抄義疏以日繼夜。筆毫盡，必削而用之。


隋劉行本累遷掌朝下大夫。周代故事：天子臨軒，掌朝典筆硯，持至御座，則承御大夫取以進之。及行本為掌朝，將進筆於帝，承御復從取之。行本抗聲曰：「筆不可得！」帝驚視，問之。行本曰：「臣聞設官分職，各有司存。臣既不得佩承御刀，承御亦焉敢取臣筆？」帝曰然。因令二司各行所職。


柳公權為司封員外，穆宗問曰：「筆何者書善？」對曰：「用筆在心正，心正則書正。」上改容，知其筆諫。


《景龍文館集》云：中宗令諸學士入甘露殿，其北壁列書架。架上之書學士等略見，有《新序》《說苑》《鹽鐵》《潛夫》等論。架前有銀硯一，碧鏤牙管十，銀函盛紙數十種。


《楊子法言》云：孰有書不由筆，言不由古？吾見天常為帝王之筆舌也。


《論衡》曰：智能之人，須三寸之管，一尺之筆，然後能自通也。


曹裒，字叔通，嘗慕叔孫通為漢朝儀，夜則沈思，寢則懷鉛筆行則誦文書。當其念至，忽忘所之。


《韓詩外傳》曰：趙簡子有臣曰周舍，立於門下三日三夜。簡子問其故，對曰：「臣為君諤諤之臣。墨筆執牘，從君之後，伺君過而書之。」


司馬相如作文，把筆齧之，似魚含毫。〈（陸士衡《文賦》云：「或含毫而邈然。」）〉


梁元帝為湘東王時好文學，著書常記錄忠臣義士及文章之美者。筆有三品，或金銀雕飾，或用斑竹為管。忠孝全者，用金管書之；德行精粹者，用銀管書之；文章贍逸者，以斑竹管書之。故湘東之譽，播於江表。


《東宮舊事》：皇太子初拜，給漆筆四枝，銅博山筆床副焉。


歐陽通，詢之子。善書，瘦怯於父，常自矜能。書必以象牙犀角為管，狸毛為心，覆以秋毫；松煙為墨，末以麝香；紙必須用緊薄白滑者乃書之：蓋自重也。


柳惲嘗賦詩，未就，以筆捶琴，坐客以箸扣之，惲驚其哀韻，乃制為雅音。後傳擊琴自筆捶之始也。


《史記》：相如為天子遊獵之賦，賦成，武帝許尚書給其筆劄。


又漢獻帝令荀悅為《漢紀》三十篇，詔尚書給其筆劄。江淹夢得五色筆，由是文藻日新。後有人稱郭璞，取之。君子有三端，其一曰：文士之筆端。


漢班超常為官傭書，久勞苦，乃投筆曰：「大丈夫當效傅介子、張騫，立功異域以取封侯。焉能久事筆硯？」


陸雲與兄士衡書曰：「君苗每當見兄文思，欲焚筆硯。」


魏明帝見殿中侍御史簪白筆，側階而立，問曰：「此何官也？」辛毗對曰：「御史簪筆書過，以記陛下不依古法者。今者，直備官毛筆耳。」


左思為《三都賦》，門庭藩溷，必置筆硯，十稔方成。


薛宣令人納薪，以炙筆硯。


又魚豢《魏略》曰：顏斐，字文林，為河東太守。課人輸租，車便置薪兩束，為寒炙筆硯。風化大行。


禰衡為《鸚鵡賦》於黃射座上〈（祖之子）〉，筆不停綴。又阮瑀援筆草檄立成，曹公索筆求改，卒無下筆處。


楊雄每天下上計孝廉會，即把三寸弱翰，油素四尺，以問其異。〈（見《墨譜》）〉


《史記》：西門豹為鄴令，投巫於水，復投三老。乃簪筆磬折，向河而立，以待良久。


崔豹《古今注》云：牛亨問彤管何也。答曰：「彤，赤漆耳。史官載事，故以赤管，言以赤心記事也。」


曹公欲令十吏就蔡琰寫書。姬曰：「妾聞男女禮不親授，乞給紙筆一月，真草維命。」於是繕寫送之，文無遺誤。


王粲才高，辨論應機，屬文舉筆便成。鍾繇、王朗，名為魏卿相，至朝廷奏議，皆閣筆不敢措手。袁子正書云：尚書以六百石為名，佩契刀，囊執版，右簪筆焉。


僧智永學書，舊筆頭盈數石，自後瘞之，目為退筆塚。〈（見《筆勢》中）〉


《孔子世家》云：孔子在位，聽訟文辭可以與人共者，不獨有也。至於修《春秋》筆則筆，削則削，子夏之徒，不能讚其一辭。薛宣為陳留，下至財用筆硯，皆為設方略利用，必令省費也。


王充好理實，閉門潛思，戶牖牆壁各置刀筆，著《論衡》八十五篇，二十餘萬言。


謝承《後漢書》云：楊璿，字璣平，平零陵賊，為荊州刺史。趙凱橫奏檻車徵之，仍奪其筆硯。乃齧臂出血，以簿中白毛筆染血以書帛上，具陳破賊之形勢，及言為凱所誣。以付子弟詣闕，詔原之。


王隱《晉書》：陳壽卒，洛陽令張泓遣吏齎紙筆，就壽門下寫《三國志》。


《謝莊傳》云：時宋世宗出行夜還，敕開門。莊居守曰：「伏須神筆，乃敢開門。」


《王僧虔傳》云：齊孝武欲擅書名，僧虔不敢顯跡，常用拙筆書，以此見容。孔稚圭上表曰：聖照元覽，斷自天筆。


庾廙，字幼簡。侍中袁彖雅慕之，贈鹿角書，格蚌硯，象牙筆管。


陶弘景，字彥通。年四五歲，常以荻為筆，畫灰中學書，遂為善隸。


范岫，字懋賓，濟陽考城人。每居常以廉潔著稱。為晉陵太守，雖牙管一雙，猶以為費。


《太公陰謀》：筆之書曰：毫毛茂茂，陷水可脫，陷文不活。


蔡邕《與梁相》：復惠善墨良筆，下工所無重，惟大恩厚施，期於終始。〈（工一作士）〉


徐廣《車服儀制》曰：古者貴賤皆執笏，縉紳之士者，縉笏而垂紳帶也。有事則書之，故常簪筆。今之白筆，是其遺像。


《禮》云：「史載筆，士載言。」注云：「謂從於會同，各持其職，以待事也。筆謂書具之屬。」


《典略》云：路粹，字文蔚，少學於蔡邕。為丞相軍謀祭酒，曹操令枉狀奏孔融誅之。後人觀粹所作，無不嘉其才而忌其筆。


二之造


韋仲將《筆墨方》：先於發梳梳兔毫及青羊毛，去其穢毛訖，各別用梳掌痛，正毫齊鋒端，各作扁，極令勻調平好，用裹青羊毛。毛去兔毫頭下二分許，然後合扁，卷令極固。痛頡訖，以所正青羊毛中截，用裹筆中心，名為筆柱，或曰墨池承墨。復用青毫，外如作柱法，使心齊亦使平均，痛頡內管中，宜心小不宜大。此筆之要也。


王羲之《筆經》曰：《廣志會獻》云：「諸郡獻兔毫，出鴻都門，惟有趙國毫中用。世人咸云兔毫無優劣，筆手有巧拙。意謂趙國平原廣澤無雜草木，惟有細草，是以兔肥。肥則毫長而銳，此則良筆也。凡作筆須用秋兔。秋兔者，仲秋取毫也。所以然者，孟秋去夏近，則其毫焦而嫩；季秋去冬近，則其毫脆而禿；惟八月寒暑調和，毫乃中用。其夾脊上有兩行毛，此毫尤佳；脅際扶疏，乃其次耳。采毫竟，以紙裹石灰汁，微火上煮令薄沸，所以去其膩也。先用人髮抄數十莖，雜青羊毛並兔毳〈（凡兔毛長而勁者曰毫，短而弱者曰毳）〉，惟令齊平。以麻紙裹柱根令治〈（用以麻紙者，欲其體實，得水不脹）〉。次取上毫薄薄布柱上，令柱不見，然後安之。惟須精擇，去倒毛，毛杪合鋒令長九分，管修二握，須圓正方可。後世人或為削管，或筆輕重不同，所以筆多偏握者，以一邊偏重故也，自不留心加意，無以詳其至。此筆成合，蒸之令熟三斗米飯，須以繩穿管懸之水器上一宿，然後可用。世傳鍾繇、張芝皆用鼠鬚筆，鋒端勁強有鋒铓，余未之信。夫秋兔為用，從心任手，鼠鬚甚難得，且為用未必能佳，蓋好事者之說耳。昔人或以琉璃象牙為筆管，麗飾則有之，然筆須輕便，重則躓矣。近有人以綠沈漆管及鏤管見遺，錄之多年，斯亦可愛玩，詎必金寶雕琢，然後為貴也。余嘗自為筆甚可用，謝安石、庾稚恭每就我求之，靳而不與。


《博物志》云：有獸緣木，文似豹，名虎僕，毛可以取為筆。嶺外尤少兔，人多以雜雉毛作筆亦妙，故嶺外人書劄多體弱，然其筆亦利。其云至水乾墨緊之後，鬈然如蠆焉。所以《嶺表記》云：嶺外既無兔，有郡牧得兔毫，令匠人作之。匠者醉，因失之，惶懼，乃以己鬚製上。甚善，詰之，工以實對。郡牧乃令一戶必輸人鬚，或不能逮，輒責其直。


宣城之筆，雖管答至妙，而佳者亦少，大約供進或達寮為之則稍工。又或以鹿之細毛為之者，故晉王隱《筆銘》云：「豈其作筆，必兔之毫。調利難禿，亦有鹿毛。」蓋江表亦少兔也，往往商賈齎其皮南渡以取利。今江南民間使者，則皆以山羊毛焉。蜀中亦有用羊毛為筆者，往往亦不下兔毫也。


今之飛白書者，多以竹筆，尤不佳。宜用相思樹皮，棼其末而漆其柄，可隨字大小，作五七枚妙。往往一筆書一字，滿一八尺屏風者。


《墨藪》云：王逸少《筆勢圖》：「先取崇山絕仞中兔毫，八九月收之，取其筆頭長一寸，管長五寸，鋒齊腰強者妙。」今之小學者，言筆有四句訣也：「心柱硬，覆毛薄，尖似錐，齊似鑿。」


歐陽通自重其書，必以象牙犀角為管，狸毛為心，覆以秋毫。〈（見《敘事》中）〉蜀中出石鼠，毛可以為筆，其名紵。秦蒙恬為筆，以狐狸毛為心，兔毫為副。〈（見《博物志》）〉


李陽冰《筆法訣》云：夫筆大小硬軟長短，或紙絹心散卓等，即各從人所好。用作之法，匠須良哲，物料精詳。入墨之時，則毫副諸毛，勿令斜曲。每因用了，則洗濯收藏，惟己自持，勿傳他手。至於時展其書，興來不過百字，更有執捉之勢，用筆緊慢，即出於當人至理確定矣。


今有以金銀為泥書佛道書者，其筆毫才可數百莖。濡金泥之後，則鋒重澀而有力也。


淮南王《萬畢術》曰：取桐燭與柏木及蠟俱內筒中，百日以為筆，畫酒自分矣。


三之筆勢


《老子》曰：「鑿戶牖以為室，當其無，有室之用。」夫四譜之作，其用者在於書而已矣，故《筆勢》一篇附之。


《真誥》曰：「三皇之世演八會之文，為龍鳳之章、飛篆之跡，以為頒形。梵書分破二道，壞真從易，配別分支，乃為六十四種之書。」又《真誥》曰：「三君手跡，楊君書最工，不今不古，能大能細。大較雖效郤愔筆法，力兼二王而名不顯者，當以地微，兼為二王所抑。」〈（掾書學楊而字體勁利）〉


又云：八會書，文章之祖也。夫書通用墨者何？蓋文章屬陰，自陰顯於陽也。又云：神仙之書，乃靈筆真手也。時人咸云：兔毫無優劣，筆手有巧拙。


王羲之《筆勢論》云：凡欲書時，先幹研墨，安著水中。研墨須調，不得生用，生用則浸漬慢澀，點筆之法，只可豆許大，濕不宜大點。橫畫之法不得緩，緩即不緊。豎牽之法不得急，宜卓把筆立，筆頭先行，筆管須卓立，豎傍則曲也。輕健妙真，書之法也。草行之法，即任意也。


又云：初學書時，不得盡其形勢，先想成字，意在筆前。一遍正其手腳，二遍須得形勢，三遍須少似本，四遍加其遒潤，五遍加其泄拔。須俟筆滑，不得計其遍數。又云：手穩為本，分間布白，上下齊平，得其體勢。大者促之令小，小者放之令大，自然寬狹得所，不失其宜。


又《書法》云：點之法，如大石當衢，或如蹲鴟，或如瓜子，或如科斗。落手之法，峨峨若長松之倚溪；立人之法，如鳥在柱首。又云：一點失，如美人之無一目；一畫失，如壯士之無一肱。


吳沈友少好學，時人以友有三妙：一舌妙，二力妙，三筆妙。


趙壹《非草書》曰：十日一筆，月數丸墨。領袖如皂，唇齒皆黑也。


王羲之與謝安書曰：復與君，此真草所得，極為不少，而筆至惡，殊不稱意。


蔡伯喈入嵩山學書，於石室內得素書，八角垂芒，頗欲似篆。伯喈得之，不食三日，惟只大叫歡喜。


鍾繇見蔡邕筆法於韋誕，自搥三日，胸盡青，因嘔血。魏太祖以五靈丹救之，得活。繇求之，不與。及誕死，繇令人盜掘其墓而得之，故知多力豐筋者聖，無力無筋者病。其後消息而用之，由是更妙。臨死啟囊授其子會。繇能三色書，然後最妙者八分。


《陣圖》云：夫紙者，陣也；筆者，刀矟也；墨者，盔甲也；水硯者，城池也；心意者，將軍也；本領者，副將也；結構者，謀略也；颺筆之次，吉凶之兆也；出入者，號令也；屈折者，殺戮也。


右軍云：弱紙強筆，強紙弱筆。強者弱之，弱者強之。又云：草書欲緩前急後，斯至訣也。又云：古謂之填書，今之勒字也。《墨藪》云：凡書多肉微骨者，謂之墨豬。


又云：凡筆，乃文翰之將軍也，直宜持重。


又云：凡書，必使心忘於筆，手忘於書，心手遺情，書不妄想。要在求之不得，考之即彰。


王逸少先少學於衛夫人，自謂大能。及渡江北遊名山，見李斯、曹喜書；又之許，見鍾繇、梁鵠書；又入洛，見蔡邕《石經》；又於從兄洽處，見張昶《華嶽碑》。始知學衛夫人徒費年月，遂兼眾家習之，特妙。


衛夫人見王羲之書，語太常王策曰：「此兒必見用筆訣也。妾近見其書，有老成之智。」因流涕曰：「子必蔽吾書名。」〈（晉安帝時，北郊祭文命更寫之。工人削之，羲之筆已入七分）〉


虞世南《筆髓》云：夫書須手腕輕虛。夫未解書則曰一點一畫，皆求像本也，乃自取拙見，豈知書耶？太緩則無筋，太急則無骨，側管則鈍，慢則肉多，豎筆則鋒直，幹枯則勢露。宜粗而不銳，細而不壯，長者不為有餘，短者不為不足。


又云：夫筆長短不過五六寸，搦管不過三寸。真一，行二，草三，宜指實掌虛。


王方慶於太宗時，上其十一代祖導、十代祖洽、九代祖繤，八代祖曇首、七代祖僧綽、六代祖仲寶、五代祖騫、高祖規、曾祖裒，九代三從伯祖晉中書令獻之已下書共十卷。上令中書舍人崔融為《寶章集》，敘其事以賜，舉朝為榮。


貞觀六年正月八日，令整理御府今古法書鍾、王等真跡，得一千五百一十卷。漢元始中，徵天下小學。


張融善草書，自美其能。帝曰：「卿殊有骨力，但恨無二王之法。」答曰：「臣亦恨二王無臣之法。」


梁武帝論蕭子雲書曰：「筆力精勁，心手相應，巧逾杜恕，美過崔宴，當與元帝並驅爭先。」其相賞如此。


齊高帝為方伯，居處甚貧，諸子學書，常少紙筆。武陵王曄嘗以指畫空中，及畫掌學字，遂工書。


夫握筆名指，一指在上為單鉤，雙指為雙鉤，指聚為撮筆，皆學書之因習也。偽蜀士人馮偘能書，得二王之法。然而以二指掐筆管而書，故每筆必二分，跡可深二三分，斯書劄之異者也。


漢穀永，字子雲，與婁護字君卿俱為五侯上客。人號曰：「穀子雲筆劄，婁君卿唇舌。」


晉王獻之，字子敬。方學書，父羲之常後掣其筆，不得，乃歎曰：「此兒當有大名。」後果能以箒帚泥書作大字，方一丈，甚為佳妙，觀者如堵。筆劄之妙，時稱二王。」


僧智永於樓上學書，有禿筆頭十甕，每甕數石。人求題頭，門限穿穴，乃以鐵葉裹之，謂之鐵門限。後取筆頭瘞之，號退筆塚，自製銘誌。


李陽冰云：夫點不變謂之布棋，畫不變謂之布筭，方不變謂之斗，圓不變謂之環。張伯英好書，凡家之衣帛，皆書而後練。《晉書》：王逸少書字，若金帖墨中，炳然可愛。


張昶，字文舒，伯英季弟也。章草入神，八分入妙，隸書入能。


劉德升，字君嗣，能書。胡昭、鍾繇俱善書，胡書體肥，鍾書體瘦，亦各有君嗣之美。


王羲之，曠之子。早於其父枕中竊讀《筆說》，父恐其幼，不與，乃拜泣而請之。


王僧虔博涉經史，兼善草隸。齊太祖謂虔曰：「我書何如卿？」虔曰：「臣正書第一，陛下草書第二，正書第三。臣無第二，陛下無第一。」上笑曰：「卿善為辭也。然天下有道某不與易。」又高祖嘗與僧虔賭書，畢，帝曰：「誰為第一？」虔曰：「臣書臣中第一，陛下帝中第一。」帝笑曰：「卿可謂善自謀者也。」


歐陽詢書不擇紙筆，皆能如意。褚遂良須手和墨調，精紙良筆，方書。


張旭得筆法，傳於崔邈、顏真卿。自言：「始吾觀公主擔夫爭路，而得筆法之意；後見公孫氏舞劍，得其神。」飲醉輒書，揮筆大叫，以頭揾水墨中，天下呼為張顛。醒後自觀，以為神異，不可復得也。


長沙僧懷素好草書，自言得草書三昧。


魏明帝起淩雲台，先釘榜木題之。乃以籠盛韋誕，轆轤引上書之。去地二十五丈，誕甚危懼，及下，鬚髮盡白。乃誡子孫絕此楷法。


天下名書，有荀輿《貍骨藥方帖》，王右軍《借船帖》。右軍嘗醉書數字，點畫象龍爪，後遂有龍爪書。


宋太祖問顏延之：「諸子誰有卿風？」延之曰：「竣得臣筆，測得臣文，敻得臣義，躍得臣酒。」蕭隸貧無紙，止畫窗塵以學書。


羲之永和九年製《蘭亭序》，乘興而書，用蠶繭紙，鼠鬚筆，遒媚勁健，絕代更無。太宗後於玉華宮大漸，語高宗曰：「若得《蘭亭序》陪葬，即終無恨矣。」高宗涕泣而從之。


世傳宣州陳氏世能作筆，家傳右軍與其祖《求筆帖》。後子孫尤能作筆。至唐柳公權求筆於宣城，先與二管，語其子曰：「柳學士如能書，當留此筆。不爾，如退還，即可以常筆與之。」未幾，柳以為不入用別求，遂與常筆。陳云：「先與者二筆，非右軍不能用。柳信與之遠矣。」


孫敬事母至孝，每得甘蔗，必奔走奉母。每畫地書，真草皆妙也。


衛恒每書大字於酒肆，令人開之納直，以償酒價。直足，則埽去之。


唐太宗《筆法》云：「攻書之時，當收視聽，絕慮怡神，心正氣和，則契於元妙。心神不正，字則欹斜；志氣不和，字則顛仆。如魯廟之器也。」又云：「為點必收，貴緊而重。為畫必勒，貴澀而遲，為撇必掠，貴險而勁。為豎必努，貴戰而雄。為戈必潤，貴遲疑而右顧，為環必鬱，貴蹙鋒而拗轉。為波必磔，貴三折而遣毫。」


前蜀王氏朝偽相王鍇，字鱣祥，家藏書數千卷，一一皆親劄，並寫藏經。每趨朝，於白藤簷子內寫書。書法尤謹，近代書字之淫者也。


四之雜說


在昔受爵者必置贐於草詔者，謂之潤筆。鄭譯隋文時自隆州刺史復國公爵，令李德林作詔。高宗戲之曰：「筆頭乾。」譯對曰：「出為方牧，杖策而歸，不得一錢，何以潤筆？」帝大笑。


梁簡文為《筆語》十卷。〈（今書莫得見）〉


《幽明錄》：賈弼夢人求易其頭，明朝不覺，人見悉驚走，弼自陳乃信。後能半面笑半面啼，兩手兩足並口齊奮，兩筆書成，文辭各異。


齊高洋夢人以筆點其額，王曇哲賀曰：「王當作主。」吳孫權夢亦同，熊循解之。


梁紀少瑜嘗夢陸倕以一束青鏤管筆授之，後文章大進。〈（見《敘事》中）〉


《搜神記》曰：王祐病，有鬼至其家，留赤筆十餘枝於薦下，曰：「可使人簪之，出入辟惡，舉事皆無恙。」〈（又與土類：壬甲李乙，凡與書，皆無恙）〉


《酉陽雜俎》云：大曆中，東都天津橋有乞兒無兩手，以右足夾筆寫經乞錢。欲書時，先擲筆高尺餘，以足接之，曾無失落，書跡尤楷。


石晉之末，汝州有一高士，不顯姓名。每夜作筆十管，付其室家，至曉，闔戶而出。面街鑿壁，貫以竹筒，如引水者。或人置三十錢，則一管躍出，十筆告盡，雖勢要官府督之，亦無報也。其人則攜一榼，吟嘯於道宮佛廟酒肆中，至夜酣暢而歸。其匹婦亦怡然自得。復為十管，來晨賣之，如此三十載，後或攜室徙居，杳不知所終。人有後數十年復見者，顏色如故，時人謂之筆仙。


魏末傳曰；夏侯泰初見召還，路絕人事，不畜筆，其謹慎如此。


今之筆故者往往尋不見。或會府吏千百輩，用筆至多，亦不知所之，或云鬼取之判冥。


昔有僧惠遠製《涅槃經疏》訖，咒其筆曰：「如合聖意，此筆不墜。」乃擲於空中，卓然不落。唐越州法師神楷造《維摩經疏》亦然，後迎入長安。


《酉陽雜俎》云：長安宣平坊有賣油而至賤者，人久疑之。逐入樹窟，乃見蝦蟆以筆管盛樹津，以市於人。發掘而出，尚挾管瞪目，氣色自若。


今都會間有運大筆如椽者，寫小字，小如半麻粒許，瞬息而就。或於稻粒之上寫七言詩一絕，分間布白，歷歷可愛。


《闕史》云：術士如得一故筆，可令於都市中代其受刑，術者即解化而去，謂之筆解。


《本草》云：筆頭灰，取筆多年者燒之，水服，可以療溺塞之病。


《列仙傳》云：李仲甫，潁川人。漢桓帝時賣筆遼東市上，一筆三錢，無直亦與之。明旦，有成筆數十束。如此三年，得錢輒棄之道中。


魏王思為大司農，性急。常執筆作書，蠅集筆端，驅去復來。思怒逐蠅不得，還，乃取筆擲地毀之。又蠅集符堅筆以傳赦。〈（堅與王猛、符融密議於露台，有大蒼蠅入自牖間，鳴聲甚大，集筆端。去於市中為黑衣小人，大呼曰：「官今大赦。」）〉


《御史臺記》云：台中尚揖，揖者，古之肅拜也，故有「台揖筆」，每署事必舉筆當額。有不能下筆者，人號為「高搘筆」。往往自台拜他官，執筆亦誤作台揖者，人皆笑之。


德宗在奉天與渾瑊無名官告千餘軸，募敢死之士。賜瑊御筆一管，當戰勝量功伐，即署其名授之；不足，即以筆書其紳。


唐相裴休，早肄業於河內之太行山。後登顯位，建寺於彼，目為化城寺。旋授太原節鎮，經由是寺，寺之僧粉額陳筆硯，俟裴分親題之。裴公神情自若，以衣袖揾墨以書之，尤甚遒健。逮歸，侍婢訝其沾渥，裴公曰：「向以之代筆來。」


王子年《拾遺記》云：任末年十四，學無常師。或依林木之下，編茅為庵，削荊為筆，刻樹汁以為書。夜則映月望星，暗則然蒿自照。


劉峻與沈約、范雲、同奉梁武策錦被事，咸言已罄。而峻請紙筆更疏十事，在座皆驚，帝失色。


晉陸士龍云：魏武帝劉婕妤，以七月七日折琉璃筆管，此其時也。〈（出《時照新書》）〉


《會稽典錄》云：盛吉拜廷尉，每冬月罪囚當斷，妻執燭，吉持丹筆，相向垂涕。〈（吉，字君達）〉


《晉春秋》云：何禎少孤，常以縛筆織扇為業，善為智計，由是知名。


王隱始著《國史》，成八十八卷。屬免官居家，家貧匱，筆劄未能就，遂南遊。陶侃又還江州，投庾元規，規乃給其筆劄，其書遂成。


《天合百錄》云：西天龍猛尊者，常用藥筆點山石為金寶，濟施千人。唐法師楚金刺血寫《法華經》，筆端常有舍利。古者吏道必事刀筆。今亦有藏刀於管者，蓋遺制也。


段成式以葫蘆為筆以贈溫飛卿。〈（書在《詞林》門）〉柳公權不能用羲之筆。〈（見《筆勢》中）〉


今之職官斷大辟罪者，署按訖，必尋毀其筆，益彰其惻隱也。醫工常取之燒灰，治驚風及童子邪氣。


謝丞《後漢書》云：劉祐為郡主簿，郡將之子出錢付之，令買果實。祐悉買筆墨書具以與之。


魏管輅往見安平太守王基，基令作卦。輅曰：「床上當有大蛇銜筆，小大共視，須臾失之。」果然。


諸葛恪父瑾，長面似驢。孫權大會群臣，使人牽一驢，長檢其面，題曰「諸葛子瑜」。恪跪乞筆益兩字，因聽與之。恪續其下曰「之驢」，舉坐大笑，乃以驢賜之。


趙伯符為丹陽郡，嚴酷。典筆吏取筆失旨，頓與五十鞭。羅什撰譯，伯肇執筆，定諸詞義，學者宗之。


《魏略》：張既為郡小史而家富，自念無自達，乃畜好刀筆牘奏，伺諸大吏無者，輒奉之。


吳孫權常夢北面頓首於文帝，顧而見日，俄而日變為三日。忽見一人從前以筆點額，流血於前，懼而走之，狀似飛者，復墜於地。覺以問術士熊循，循曰：「吉祥矣，大王必為吳主。王者，人之首；額者，人之上。王加點，主字也；在前而來，王者之群臣也。雖主意未至，而群下自逼矣。血流在前，教令明白，當從王出也。」權乃詢之大臣，遂絕於魏。


大熙中童謠曰：「二月盡，三月初，桑生蓓蕾柳葉舒，荊筆揚板行詔書。」後王瑋殺汝南王亮，帝以白虎幡宣詔收瑋誅之。瑋手握青紙，謂監刑者曰：「此詔書也。」蓋此應也。


《宋雲行記》云：北魏神龜中至烏萇國，又西，至本釋迦往自作國，名磨休王。有天帝化為婆羅門形，語王曰：「我甚知聖法，須打骨作筆，剝皮為紙，取髓為墨。」王即依其言遣善書者抄之，遂成大乘經典，今打骨處化為琉璃。


桐燭筆分酒。〈（見《造筆》門）〉《夢書》云：夢筆硯，為縣官文書所速也。又云：夢得筆硯憂縣官。又云：磨硯染筆，詞頌陳也。古詩云：有客從南來，遺我一把筆。


《國語》云：智襄子為室美，士茁懼曰：「臣秉筆事君。記曰：『高山浚原，不生草木；松柏之地，其土不肥。』今土木勝，臣懼不安人也。」室成三年而智氏亡。


《莊子》曰：宋元君將畫圖，眾史皆至，受揖而立，舐筆和墨，在外者半。


《東觀漢記》：永平年神爵集宮殿官府，上假賈逵筆劄，令作《神爵頌》，除蘭台令史，遷郎中。


《晉書》：赫連勃勃謂隱士京兆韋祖思曰：「我今未死，汝猶不以我為帝王；吾死之後，汝等弄筆尚置吾何地？」遂殺之。


《賀循傳》：陳敏之亂，詐稱詔書，以循為丹陽內史。循辭以腳疾，手不製筆。又服寒食散，露髮袒身，示不可用。敏竟不敢逼。


《劉穆之傳》：宋高祖素拙於書，穆之曰：「此雖小事，然宣被遠，願公小復留意。」高祖終不能，以稟分有自。穆之乃曰：「公但縱筆為大字徑尺，亦無嫌大。既足有所苞，且其名亦美。」高祖從之，一紙不過六七字便滿。


宋世祖歡飲，令群臣賦詩。沈慶之手不知書，眼不識字，上逼令作詩。慶之曰：「臣不知書，請口授。」上令顏師伯執筆。慶之曰：「微生值多幸，得逢金運昌。朽老筋力盡，徒步過南岡。辭榮此聖世，何愧張子房。」上甚悅，眾美其辭意。


齊虞玩之少嫻刀筆，泛涉文史。


後魏世宗常敕廷尉遊肇有所降恕，肇不從，曰：「陛下自能恕之，豈能令臣曲筆？」稽含《筆銘》曰：采管龍種，拔毫秋兔。


陸雲《與兄機書》曰：案視曹公器物，筆枚所希，聞黃初二年，劉婕妤折之。見此復使人悵然又有感處。筆亦如吳筆，又有琉璃筆一枝。


王允將誅蔡邕，馬日磾曰：「伯喈曠世逸才，多識漢事，當續《後漢》，為世大典。」允曰：「武帝不殺司馬遷，使作謗書流於後世。今不可使佞臣執筆在幼主左右，無益聖德，吾黨復蒙訕謗。」


後漢來歙伐公孫述，為刺客傷腰。召蓋延以屬軍事，自書遺表訖，投筆抽刃而絕。


後漢周磬，字堅伯，年七十三。朝會集論終日，因令二子曰：「吾日者夢見先師東裏先生，與我講於陰堂之奧，吾齒之盡乎！若命終，編二尺四寸簡，寫《堯典》一篇並刀筆各一以置棺前。」


《搜神記》：益州有神祠，自稱黃石公。祈者持一雙筆及紙墨，則於石室中言吉凶。


石晉朝丞相趙瑩布衣時，常以窮通之分禱於華嶽廟。是夜夢神遺以一筆二劍，始猶未寤。既而一踐廊廟，再擁節旄。


近朝丞相馬裔孫幼幹祿，禱於上邏神，夢與二筆，一大一小。後為翰林學士及知貢舉，自謂應之。大拜之日，堂史進二筆，大小與夢相符。


石晉之相和凝少為明經，夢人與五色筆一束。自是文彩日新，擢進士第，三公九卿，無所不歷。

五之辭賦


蔡邕《筆賦》序曰：昔蒼頡創業，翰墨作用，書契興焉。夫製作上書則憲者，莫先乎筆。詳原其所由，究察其成功，鑠乎煥乎，弗可尚矣！賦曰：「惟其翰之所生，生於季冬之狡兔。性精亟而慓悍，體遄迅而騁步。削文竹以為管，加漆絲之纏束。形調摶以直端，染元墨以定色。畫乾坤之陰陽，讚宓羲之洪勳。盡五帝之休德，揚蕩蕩之典文。紀三王之功伐兮，表八百之肆覲。傳六經而綴百氏兮，建皇極而序彝倫。綜人事於晻昧兮，讚幽冥於明神。象類多喻，靡施不協：上剛下柔，乾坤位也；新故代謝，四時次也；圓和正直，規矩極也；元首黃管，天地色也。」云云。


晉傅元《筆賦》：簡修毫之奇兔，選珍皮之上翰。濯之以清水，芬之以幽蘭。嘉竹挺翠，彤管含丹。於是班匠竭巧，良工逞術。纏以素枲，納以元漆。豐約得中，不文不質。爾乃染芳松之淳煙兮，寫文象於紈素。動應手以從心，渙光流兮星布。柔不絲屈，剛不玉折。鋒鍔淋漓，芒跱針列。


傅元《筆銘》曰：韡韡彤管，冉冉輕翰。正色元墨，銘心寫言。光讚天人，深厲未然。君子世之，無攻異端。


傅元《鷹兔賦》云：兔謂鷹曰：毋害於物，有益於世。華髦被體，彤管以製。蒼頡創業，以興書契。仲尼賴茲，定此文藝。擬則天地，圖畫萬方，經理群品，宣綜陰陽。內敷七政，班序明堂。道運元昧，非筆不光。三皇德化，非筆不章。


梁簡文《詠筆格》詩曰：英華表玉笈，佳麗稱珠網。無如茲製奇，雕飾雜眾象。仰出寫含花，橫插學仙掌。幸因提拾用，遂廁璿台賞。


梁徐摛《詠筆》詩：本自靈山出，名因瑞草傳。纖端奉積潤，弱質散芳煙。直寫飛蓬牒，橫承落絮篇。一逢掌握重，寧憶仲升捐。


晉郭璞《筆讚》：上古結繩，易以書契。經緯天地，錯綜群藝。日用不知，功蓋萬世。


後漢李尤《筆銘》：筆之強志，庶事分別，七術雖眾，猶可解說。口無擇言，駟不及舌。筆之過誤，愆尤不滅。


庾肩吾《謝賚銅硯筆格啟》：煙磨青石，已踐孔鯉之壇；管插銅龍，還笑王生之壁。西域胡人，臥織成之絳簟；遊仙童子，隱芙蓉之行陣。莫不盡出梁園，來頒狹室。


嵇含《試筆賦》序：騁韓盧，逐狡兔，日未移晷，一縱雙獲。季秋之月，毫鋒甚偉，遂刊懸崖之竹而為筆，因而為賦。


賈耽《虞書歌》：眾書之中虞書巧，體法自然歸大道。不同懷素只攻顛，豈類張芝惟紥草。形勢素，肌骨老，父子君臣相揖抱。孤青似竹更颼飀，闊白如波長浩渺。能方正，不隳倒，功夫未至難尋奧。須知孔子廟堂碑，便是青緗中至寶。


成公綏字子安，《棄故筆賦》：序曰：治世之功，莫尚於筆。筆者，畢也，能畢具萬物之形，序自然之情也。力未盡而棄之糞掃，有似古賢之不遇。於是收取，洗而棄之，用其力而殘其身焉。有蒼頡之奇生，列四目而兼明；慕羲氏之畫卦，載萬物於五行。乃發慮於書契，采秋毫之穎芒，加膠漆之綢繆，結三束而五重。建犀角之元管，屬象齒於纖鋒〈（答也）〉，染青松之微煙，著不泯之永蹤。則象神仙，人皇九頭；式範群生，異體怪軀。注王度於七經，訓河洛之纖緯；書日月之所躔，別列宿之舍次。乃皆是筆之勳，人日用而不寤，迄盡力於萬鈞，卒見棄於衢路。


唐張碧《答張郎中分寄翰林貢餘筆歌》：圓金五寸輕錯刀，天人摘落霜兔毛。我之宗兄掌文檄，翰林分與神仙毫。東風吹柳作金線，狂湧辭波力生健。此時捧得江文通，五色光從掌中見。江龍角嫩無精彩，晝日揮空射煙靄。誰能邀得懷素來，晴明書破琉璃海。揚雄得之《甘泉賦》，胸中白鳳無因飛。他年擬把補造化，穿江入海剜天涯。昨宵夢見歐率更，先來醉我黃金觥。手擎瑟瑟三十斗，博歸天上書《黃庭》。夢中擺手不相許，悵望空乘碧雲去。


梁吳均《筆格賦》：幽山之桂樹，恒縈風而抱露。葉委鬱而陸離，根縱橫而盤互。爾其負霜含液，枝翠心赤，剪其片條，為此筆格。趺則岩岩高爽，似華山之孤生；管則員員峻逸，若九疑之爭出。長對坐以銜煙，永臨窗而儲筆。


梁元帝《謝宣賜白牙鏤管啟》：春坊漆管，曲降深恩；北宮象牙，猥蒙沾逮。雕鐫精巧，鏤東山之人物；圖寫奇麗，笑蜀郡之儒生。故知嵇賦非工，王銘未善。昔伯喈致贈，才屬友人；葛龔所酬，止聞通識。豈若遠降鴻慈，曲覃庸陋；方覺琉璃無當，隨珠過侈。但有羨卜商，無因則削；徒懷曹植，恒願執鞭。


白樂天《雞距筆賦》：足之健者有雞足，毛之勁者有兔毛。就足之中，奮發者利距；在毛之內，秀出者長毫。合為手筆，正得其要。象彼足距，曲盡其妙。圓而直，始造意於蒙恬；利而銛，終逞能於逸少。斯則創因智士，製在良工。拔毫為鋒，截竹為筒。視其端，若武安君之頭小；窺其管，如元元氏之心空。豈不以中山之明，視勁而俊；汝陰之翰，音勇而雄。一毛不成，采眾毫於三穴之內；四者可棄，取銳武於五德之中，雙美是合，兩揆相同。故不得兔毛，無以成起草之用；不名雞距，無以表入墨之功。及夫親手澤，隨指顧，秉以律，動以度。染松煙之墨，灑鵝毛之素，莫不畫成屈鐵，點成垂露。若用之戰陣，則摧敵而先鳴；若用之草聖，則擅場而獨步。察所以，稽其故，雖云任物以用長，亦在假名而善喻。向使但隨物棄，不與人遇，則距蓄縮於晨雞，毫摧殘於塞兔。安得取名於彼，移用在茲？映赤管，狀紺趾乍舉；對紅箋，疑錦臆初披。輟翰停毫，既象於翹足就棲之夕；揮芒拂銳，又似乎奮拳引鬥之時。苟名實之副者，信動靜而似之。其用不困，其美無儔。因草為號者質陋，折蒲而書者體柔。彼皆瑣細，此實殊尤。是以搦之而變成金距，書之而化出銀鉤。夫然則董狐操，可以勒為良史；宣尼握，可以削定《春秋》。夫其不象雞之羽者，鄙其輕薄；不取雞之冠者，惡其柔弱。斯距也，和劍如戟，可係可？。將壯我之毫芒，必假爾之鋒鍔。遂使見之者書狂發，秉之者筆力作。挫萬物而人文成，草八行而鳥跡落。縹囊或處，類藏錐之沈潛；團扇忽書，同舞鏡之揮翟。儒有學書臨水，負笈登山，含毫既至，握管未還。過兔園而易感，望雞樹以難攀。願爭雄於爪距之下，冀得雋於筆硯之間。


竇紃《五色筆賦》〈（徵諸佳夢，藻思日新）〉：物有罄奇，文抽藻思。含五采而可寶，煥六書而增媚。豈不以潤色形容，昭宣夢寐。漬毫端之一勻，潛合水章；施墨妙於八行，宛成錦字。言念伊人，光輝發身；拳然手受，灼若迷真。載帛驚纈文漸出，臨池訝蓮彩長新。效用辭林，驚宿鳥之丹羽；呈功學海，間游魚之彩鱗。所以成盡飾之規，得和光之道；輕肆力於垂露，暗流精於起草。俾題橋之處，轉稱舒虹；當進牘之時，尤宜奮藻。掌握攸重，文章可驚。揉松煙而霞駁，操竹簡而淚凝。倘使書紳，黼黻之容斯美；如令畫象，丹青之妙足徵。卓爾無雙，斑然不一。摛握彩以冥契，刷孤峰而秀出。紛色絲兮宜映練囊，暈科斗兮似開緗帙。動人文之際，懷豹變於良霄；呈鳥跡之前，想烏凝於瑞日。當其色授之初，念忘形而獲諸；魂交之次，驚目亂之相於。相發揮於拳石，幾遷染於尺書。秉翰苑之間，媚花陰而蔚矣；耕情田之上，臨玉德以溫如。是知潛應丹誠，暗彰吉夢；嘉不亂之如削，意相宣而載弄。混青蠅之點，取類華蟲；迷皓鶴之書，思齊彩鳳。故可以彰斯薤葉，點綴桃花；舒彩箋而增麗，耀彤管而孔嘉。彼雕翠羽而示功，鏤文犀而窮奢，曾不如被翰藻而發光華。


僧貫休《詠筆》詩：莫訝書紳苦，功成在一毫。自從蒙管束，便覺用心勞。手點身難棄，身間架亦高。何妨成五色，永願助風騷。


白樂天《紫毫筆》樂府詞：紫毫筆，尖如錐兮利如刀。江南石上有老兔，吃竹飲泉生紫毫。宣城工人采為筆，千萬毛中揀一毫。毫雖輕，工甚重，管勒工名稱歲貢，君兮臣兮勿輕用。勿輕用，將何如？願賜東西府御史，願頒左右台起居。搦管趨入黃金殿，抽毫立在白玉除。臣有奸邪正衙奏，君有動言直筆書。起居郎，侍御史，爾知紫毫不易置。每歲宣城進筆時，紫毫之價如金貴。慎勿空將彈失儀，慎勿空將錄製詞。


韋充《筆賦》：筆之健者，用有所長，惟茲載事，或表含章。雖發跡於眾毫，誠難穎脫；苟容身於一管，豈是鋒铓。進必願言，退惟處默，隨所動以授彩，寓孤貞而保直。修辭立句，曾無點畫之虧；遊藝依仁，空負詩書之力。恐無成而見擲，常自悚以研精，擇才而丹青不間，應用而工拙偕行。所以盡心於學者，常巧於人情。惟首出筒中，長憂挫銳；及文成紙上，或翼知名。以其提挈不難，發揮有自，縱八體之俱寫，亦一毛而不墜。何當入夢，終期暗以相親；倘欲臨池，詎敢辭於歷試。今也文章具舉，翰墨皆陳，秋毫以削，寶匣以新。但使元禮之門，不將點額；則知子張之手，永用書紳。夫如是則止有所托，知有所因，然後錄名之際，希數字於伊人。


衛公李德裕《斑竹管賦》〈（有序）〉：予寓居於郊外精舍，有湘中太守贈以斑竹管，奇彩燦爛。愛玩不足，因為小賦以報之。山合遝兮瀟湘曲，水潺湲兮出幽谷。緣層嶺兮茂奇筿，夾澄瀾兮聳修竹。鷓鴣起兮鉤絺，白猿悲兮斷續。實璀璨兮來鳳，根聯延兮倚鹿。往者二妃不從，獨處茲岑，望蒼梧兮日已遠，憂瑤瑟兮苔更侵。何精誠之感物，遂散漫於幽林。爰有良牧，采之岩趾，表貞節於苦寒，見虛心於君子。始操截以成管，因天姿之具美；疑貝錦之濯波，似餘霞之散綺。自我放逐，塊然岩中，泰初憂而絕筆，殷浩默以書空。忽有客兮贈鯉，因起予以雕蟲。念楚人之所賦，實周詩之變風。昔漢代之方侈，增其炳煥，綴明璣以為柙，飾文犀而為玩〈（見博元）〉。徒有貴於繁華，竟何資乎藻翰。曾不知擇美乎江潭。訪奇於湘岸。況乃彤管有煒，列於詩人；周得之而操牘，張得之而書紳。惟茲物之日用，與造化之齊均。方寶此以終老，永躬耕乎典墳。


韓愈《毛穎傳》：毛穎者，中山人也。其先明示，佐禹理東方土，養萬物有功，因封於卯地，死為十二神。嘗曰：「吾子孫神明之後，不可與物同，當吐而生。」已而果然。明示八世孫幹，世傳當殷時居中山，得神仙之術，能匿光使物，竊姮娥，騎蟾蜍入月，其後代遂隱不仕云。居東郭者號曰甗，狡而善走，與韓盧爭能。盧不及，盧怒與宋㹱謀而殺之，醢其家。秦始皇時，使蒙將軍恬南伐楚，次中山，將大獵以懼楚。召左右庶長與軍尉，以《連山》筮之，得天與人文之兆。筮者賀曰：「今日之獲，不角不牙。衣褐之徒，缺口而長鬚，入竅而趺居。獨取其髦，簡牘是資。天下其同書，秦其遂兼諸侯乎！」遂圍獵毛氏之族，拔其毫載穎而歸，獻俘於章台宮，聚其族而加束縛焉。秦皇帝使恬賜之湯沭，而封之管城，號曰管城子，日見親寵任事。穎為人強記而便敏，自結繩之代以及秦事，無不纂錄。陰陽、卜筮、占相、醫方、族氏、山經、地志、字書、圖畫、九流百家、天人之書，及至浮圖、老子、外國之說，皆所詳悉。又通於當代之務，官府簿書、市井貨錢注記，惟上所使。自秦始皇帝及太子扶蘇、胡亥、丞相李斯、中車府令高，下及國人，無不愛重。又善隨人意，正直、邪曲、巧拙，一隨其人。雖見廢棄，終默而不泄。惟不喜武士，然見請亦時往。累拜中書令，與上益狎，上嘗呼為「中書君」。上親決事，以衡石自程，雖宮人不得立左右，獨穎與執燭者常侍。上休方罷。穎與絳人陳元、宏農陶泓及會稽褚先生友善相推致，其出處必偕上召穎，三人者不待詔輒俱往，上未嘗怪焉。後因進見，上將有任使，拂拭之，因免冠謝。上見其發禿，又所摹畫不能稱上意，上嘻笑曰：「中書君老而禿，不任吾用。吾嘗謂君中書，君今不中書耶？」對曰：「臣所謂盡心者。因不復召，歸封邑，終於管城。其子孫甚多，散處中國夷狄，皆冒管城，惟居中山者，能繼父祖業。太史公曰：毛氏有兩族：一姬姓，文王之子，封於毛，所謂魯衛毛聃者，戰國時有毛公、毛遂；獨中山之族，不知其本所出，子孫最為蕃昌。《春秋》之成，見絕於孔子而非其罪。及蒙將軍拔中山之豪，始皇封諸管城，世遂有名，而姬姓之毛無聞。穎始以俘見，卒見任使。秦之滅諸侯，穎與有功，賞不酬勞，以老見疏，秦真少恩哉！


魏傅公選《筆銘》：昔在上古，結繩而治。降及後代，易以書契。書契之興，興自頡皇。肇建一體，浸遂繁昌。彌綸群事，通遠達幽。垂訓紀典，匪筆靡修。實為心畫，臧否斯由。厥美宏大，置類鮮儔。德馨之著，惟道是將。苟逞其違，禍亦無方。


周樸《謝友人贈箋紙並筆》。〈（見《紙譜》）〉


段成式寄溫飛卿葫蘆管筆往復二首：桐鄉往還，見遺葫蘆筆管，輒分一枝寄上。下走困於守拙，不能大用。落之實，有同於惠施；堅厚之種，本慚於屈轂。然雨思茶器，愁想酒杯，嫌苦菜而不吟，持長柄而為贈。未嘗安筆，卻省藏書，八月斷來，固是佳者。方知綠沈、赤管，過於淺俗，求太白麥穗，獲臨賀石班，蓋可為副也。飛卿窮素緗之業，擅雄伯之名，沿沂九流，訂銓百氏。筆灑瀝而轉潤，紙襞績而不供，或助操彈，且非玩好。便望審安承墨，細度覆毫，勿令仲宣等閒中詠也。成式狀。


溫庭筠答：庭筠累日來洛水寒疝，荊州夜嗽，筋骸莫攝，邪蠱相攻。蝸脘傷明，對蘭缸而不寢；牛腸治嗽，嗟藥錄而難求。前者伏蒙賜葫蘆筆管一莖，久欲含詞，聊申拜貺。而上池未效，下筆無聊，慚況沈吟，幽懷未敘。然則產於何地，得自誰人，而能潔以裁筠，輕同舉羽？豈伊蓍草，空操九寸之長；何必靈芝，獨號三株之秀。但曾藏戢冊省，永貯仙居，供笑遺民，遽求佳種，惟應仲履，忽壓煩聲。豈常見已墮遺犀，仍抽直幹，青松所染，漆竹非珍，足使玳瑁慚華，琉璃掩耀。一枚為貴，豈其陸生；三寸見稱，遂兼楊子。謹當刊於岩竹，置以郊翰，隨纖利而為床，擬高低而作屋。所恨書裙寡媚，釘帳無功，實靦凡姿，空塵異貺。庭筠狀。


陸龜蒙《石筆架子賦》：杯可延年，簾能照夜，直為絕代之物，以速連城之價。爾材雖足重，質實無妍，徒親翰墨，漫費雕鐫，到處而人爭閣筆，相逢而競欲投篇。若遇左太衝，猶置門庭之下；如逢陸內史，先焚章句之前。寶跗非鄰，金匣不敵，真堪諫諍之士，雅稱元靈之客。謝守城邊雨細，題處堪憐；陶公嶺畔雲多，吟中合惜。或若君王有命，璽素爭新，則以火齊、水晶之飾，龍膏、象齒之珍，窺臨奮視，襞染生春。衛夫人閑弄彩毫，思量不到；班婕妤笑提丹筆，眄睞無因。若自蕺山，如當榧兒，則叨居談柄之列，辱在文房之裏。誠非刻畫，幾受譴於纖兒；終假磨礱，幸見容於夫子。可以資雪唱，可以助風騷，莫比巾箱之貴，堪齊鐵研之高。吟洞庭之波，秋聲敢散；賦瑤池之月，皓色可逃。若有白馬潛心，雕龍在口，鉤羅不下於三篋，裁剪無慚於八斗。零陵例化，肯後於雙飛；元晏書成，願齊於不朽。


陸龜蒙《哀茹筆工辭》：夫余之肱兮何綿綿，耕不能耒兮水不能船。裁筠束毫，既勝且便。晝夜今古，惟毫是鐫。爰有茹工，工之良者。擇其精粗，在價高下。闕齾叉互，尚不能舍。旬濡數鋒，月禿一把。編如蠶絲，汝實助也。我書之奇，渾源未衰。惟汝是賴，如何已而。有兔千萬，拔毛止皮。散澀鈍铓，緡觚靡辭。圓而不流，銛而不欹。在握方深，亦茹之為。斫輪運斤，傳之者誰？毫健身殞，吾寧不悲。噫！


段成式《寄余知古秀才散卓筆十管軟健筆十管書》：竊以《孝經·援神契》，夫子讚之，以拜北極；《尚書中候》，周公援之，以出元圖。其後仲將稍精，右軍益妙，張芝遺法，閭氏新規。其毫則景成愈於中山，麝柔劣於羊徑。或得懸蒸之要，或傳痛頡之方。起自蒙恬，蓋取其妙。不唯元首黃琯之制，含丹纏素之華，軟健被於一床，雕止於二管而已。跗則太白麥穗，臨賀石班，格為仙掌之形，架作蓮花之狀。限書一萬字，應貴鹿毛；價抵四十枝，詎兼人髮。前件筆出自新淦，散卓尤精；能用青毫之長，似學鐵頭之短。況虎僕久絕，桐燭難成；鷹固無慚，兔或增懼。足使王朗遽閣，君苗欲焚；戶牖門牆，足備其闕也。


余知古《謝段公五色筆狀》：伏蒙郎中殊恩，賜及前件筆。竊以趙國名毫，遼東仙管，曾進言於石室，奏議於圓邱。經阮籍而飛動稱神，得王繤而形製方大。妙合景純之讚，奇標逸少之經。利器莫先，豈宜虛授？某藝乏鴻彩，膺此綠沈，降自成麟，翻將畫虎，空懷得手之愧，如無落度之憂，春蚓未成，豐狐濫對，喜並出圖而授，驚逾入夢之徵。將欲遺於子孫，清白莫比；更願藏之篋笥，瑞應那同。捧戴明恩，伏增感激。謹狀。


殷元《筆銘》云：宣神者言，載言者書。受以毫管，妙旨以敷。彌綸二像，包括有無。


孔璠之《筆讚》曰：亹柔翰，敷微通神。時淪古冥，玄趨常新。


文嵩《四侯傳》：管城侯毛元銳，字文鋒，宣城人也。其先黃帝時，大昴流於東野而生。昴宿一名旄頭，遂姓毛氏，世居兔園。少昊時因少暴農之稼，為鷞鳩氏所擒誅之，以為幹豆。其族有竄於江南者，居於宣城溧陽山中，宗族豪盛。元銳之世二代祖聿，因秦始皇時遣大將軍蒙恬南征吳楚，疑其有三窟之計，恃狡而不從，使前鋒圍而盡執其族，擇其首領酋健者縻縛以獻於麾下。大將軍問聿之能，曰：「善編錄簡策，自有文字已來，注記略無遺漏。」大將軍奇之，用命為掾，掌管記。及凱旋，聞於上，為築城而居，其族遂以文翰著名。其子士載，漢時佐太史公修史，有勁直之稱。天子因覽前代史，嘉其述美惡不隱，文簡而事備，拜左右史，以積勞累功封管城侯。子孫世修厥職，能業其官，累代襲爵不絕，皆與名賢碩德如張伯英、衛伯王、索幼安、鍾元常、韋仲將、王逸少、王子敬並為執友。歷宋齊已來，朝廷益以為重。銳之曾大父如椽，與王珣為神契之交。大父弗聿，與江文通、紀少瑜有彩毫鏤管之惠。皆文章之會友也。銳為人穎悟俊利，其方也如鑿，其圓也如規。其得用也稱旨，則默默而作，隨心應手，有如風雨之聲者，有如鸞鶴回翔之勢、龍蛇奔走之狀者。能屬文多記，不倦濡染，光祖德也。起家校書郎直館，遷中書令，襲爵管城侯。聖朝庶政修明，得與南越石虛中、燕人易元光同被詔，常侍御案之右。與華陰楮知白為相須之友。天子以六合晏然，志在墳典，因詔元銳專掌修撰。銳久蒙委用，心力以殫，至於疲憊，書劄粗疏，懼不稱旨，遂懇上疏告老。上覽之，嘉歎曰：「所謂達士知止足矣。」優詔可之，曰：「壯則驅馳，老宜休息，載諸方冊，有德可觀。卿仰止前哲，宜加厚禮，可工部尚書致仕就國，光優賢之道也，仍以其子嗣職焉。」


史臣曰：管城毛氏之毛，蓋昴宿之精，取髦頭之名以為氏，與姬姓毛伯鄭之後毛氏，不同族也。其子孫則盛於毛伯之後，其器用則遍及日月所燭之地，自天子至於士庶，無不重之者也。朝廷及天下公府曹署隨其大小，皆處右職，功德顯著，宗族蕃昌云。

一之敘事


昔黃帝得玉一紐，治為墨海焉。其上篆文曰「帝鴻氏之硯」。又《太公金匱》硯之書曰：「石墨相著而黑，邪心讒言，無得汙白。」是知硯其來尚矣。


《釋名》云：硯者，研也。可研墨使和濡也。


伍緝之《從征記》云：魯國孔子廟中有石硯一枚，製甚古樸，蓋夫子平生時物也。〈（及顏路所請之車亦存）〉


王子年《拾遺》云：張華造《博物志》成，晉武帝賜青鐵硯。此鐵于闐國所貢，鑄為硯也。又吳都有硯石山。


魏武《上雜物疏》云：御物有純銀參帶台硯一枚，純銀參帶圓硯大小各四枚。《開元文字》云：硯者，墨之器也。《東宮故事》云：晉皇太子初拜，有漆硯一枚，牙子百副。


又：皇太子納妃有漆書硯一。


劉澄之《宋初山川古今記》云：興平縣蔡子池石穴深二百許丈，石青色，堪為硯。《說文》云：石滑謂之硯，字從石見。


魏甄後少喜書，常用諸兄筆硯，其兄獻之曰：「汝欲作女博士耶？」後曰：「古之賢女，未有不覽前史以觀成敗。」或云：端州石硯匠識山石之脈理，鑿之五七里得一窟，自然有圓石青紫色，琢之為硯，可值千金，故謂之子石硯窟。雖在五十里外亦識之。


《西京雜記》云：天子玉幾，冬加綈錦其上，謂之綈幾。以象牙火籠籠其上，皆散華文，後宮則五色綾紋。以酒為書滴，取其不冰。以玉為硯，亦取其不冰。


昔有人盜發晉靈公塚。塚甚魁壯，四角皆以石為攫犬。捧燭石人四十餘人，皆立侍。屍猶不壞，九竅之中，皆有金玉。獲蟾蜍一枚，大如拳，腹容五合水。潤如白玉，為盛書滴器。〈（同見《雜記》中）〉


張彭祖少與漢宣帝微時同硯席。帝即位，以舊恩封陽都侯，出常參乘。曹爽與魏明帝亦然。〈（劉宏與晉武帝亦同見《雜記》中）〉


崔實《四民月令》云：正月硯凍開，命童幼入小學。十一月硯水冰，命童幼讀《孝經》、《論語》。《墨藪》云：凡書硯閏輝墨者。


《隋書》：宇文慶少年時，曰：「書足以記姓字，安能久事筆硯？」〈（有項羽、班超之志）〉


柳公權嘗寶惜筆硯並圖書，自扃皞之。常云：「青州石未為第一矣，今磨訖墨易冷。絳州之硯次之。」


劉聰謂晉懷帝曰：「頃昔贈朕柘弓銀硯，卿頗憶否？」帝曰：「焉敢忘之，但恨不能早識龍顏。」


蕭子顯《齊書》云：王慈年八歲，外祖宋太祖、江夏王義恭，施寶物恣其所取。慈但取素琴、石硯而已，義恭善之。


晉范喬，字伯孫。年二歲時，其祖馨撫喬首曰：「所恨不得見汝成人。」以所用硯與之。至五歲，祖母告喬，喬執硯而泣之。《通典》云：虢州歲貢硯十枚。


又《永嘉郡記》云：硯溪一源多石硯。


李陽冰云：夫硯，其用則貯水，畢則乾之。居久浸不乾，墨乃不發。墨既不發，書乃多漬。水在清淨，宜取新水密護塵埃，忌用煎煮之水也。袁彖贈庾廙蚌硯。〈（見《筆譜》中）〉


梁武帝性純儉。吳令唐進鑄成盤龍火爐、翔鳳硯蓋，詔禁錮終身。


二之造


柳公權常論硯，言青州石未為第一，絳州者次之。殊不言端溪石硯。世傳端州有溪，因曰端溪。其石為硯至妙。益墨而至潔。其溪水出一草芊芊可愛，匠琢訖，乃用其草裹之，故自嶺表迄中夏而無損也。噫！豈非天使之然耶？或云水中石其色青，山半石其色紫，山絕頂者尤潤，如豬肝色者佳。其貯水處，有白赤黃色點者。世謂之鸜鵒眼；或脈理黃者，謂之金線紋：尤價倍於常者也。其山號曰斧柯山，即觀棋之所也。昔人采石為硯，必中牢祭之。不爾，則雷電勃興，失石所在。其次有將軍山，其硯已不及溪中及斧柯者。


今歙州之山有石，俗謂之龍尾石。匠鑄之硯，其色黑，亞於端。若得其石心，見巧匠就而琢之，貯水之處圓轉如渦旋，可愛矣。


魏銅雀台遺址，人多發其古瓦，琢之為硯，甚工，而貯水數日不滲。世傳云：昔人製此台，其瓦俾陶人澄泥以絺綌濾過，碎胡桃油方埏埴之，故與眾瓦有異焉。即今之大名，相州等處，土人有假作古瓦之狀硯，以市於人者甚眾。


繁欽《硯讚》云：「或薄或厚，乃圓乃方，方如地體，圓似天常。班溫采散，色染毫芒，點黛文字，耀明典章。施而不德，吐惠無疆，浸漬甘液，吸受流芳。」蓋今制之，令薄者光。觀見之，令一夫捧持，匠方琢之。或內於稻穀中，出其半而理之，其鏨如粗針許。製畢，有如表紙厚薄者。或有全良石之材，工其內而質其外者。或規如馬蹄，銳如蓮葉，上圓下方如圭如璧者。圓如盤而中隆起，水環之者，謂之辟雍硯，亦謂之分題硯。腰半微坳，謂之郎官樣者，連水滴器於其首而為之者，穴其防以導水焉。閉其上穴，則下穴取水，流注於硯中。或居常則略無沾覆。繁之銘見之矣。


又繁欽《硯頌》曰：「鈞三趾於夏鼎，象辰宿之相扶。」今絕不見三足硯。僕嘗遊盱胎泉水寺，過一山房，見一老僧擁衲向暘，模寫梵字。前有一硯，三足如鼎，製作甚古。僕前舉而訝之，僧白眼默然不答，僕因不復問其由。是知繁頌足可徵矣。


傅玄《硯賦》云：「木貴其能軟，石美其潤堅。」因知古亦有木硯。


作澄泥硯法：以墐泥令入於水中，挼之，貯於甕器內。然後別以一甕貯清水，以夾布囊盛其泥而擺之，俟其至細，去清水，令其乾，入黃丹團和溲如麵。作一模如造茶者，以物擊之，令至堅。以竹刀刻作硯之狀，大小隨意，微蔭乾。然後以刺刀子刻削如法，曝過，間空垛於地，厚以稻糠並黃牛糞攪之，而燒一伏時。然後入墨蠟貯米醋而蒸之五七度，含津益墨，亦足亞於石者。


唐李匡乂撰《資暇集》云：稠桑硯，始因元和初，其叔祖宰虢之朱陽邑。諸阮溫凊之隙，必訪山水以遊。一日，於澗側見一紫石，憩息於上，佳其色，且欲紀其憩山之遊。既常攜鐫具隨至，自勒姓氏年月，遂刻成文，復無刓缺。乃曰：「不利不缺，可琢為硯矣。」既就琢一硯而過，但惜其重大，無由出之。更行百步許，至有小如拳者，不可勝紀。遂令從者挈數拳而出，就縣第製琢。有胥性巧，請琢之，遂請解胥籍。於是采琢開席於大路，厥利驟肥。後諸阮每經稠桑，必相率致硯，以報其本焉。稠桑石硯自此始也。


三之雜說


古人有學書於人者，數年，自以其藝成，遂告辭而去。師曰：「吾有一篋物，可附於某處。」及山之下，絕無所付，又封題亦甚不密。乃啟之，皆磨穴者硯數十枚，此人方知其師夙之所用者也。乃返山，服膺至皓首方畢其藝。是知古人工一事，必臻其極焉。


西域無紙筆，但有墨。彼人以墨磨之甚濃，以瓦合或竹節，即其硯也。彼國人以指夾貝葉，或藤皮，掌藏墨硯。以竹筆書梵字，橫讀成文，蓋順葉之長短也。常見梵僧沸唇緩頰歷眸之間，數行俱下，即不知其義也。


藍田王順山悟真寺，有高僧寫《涅槃經》，群自空中銜水添硯，水竭畢至。曾聞彼山僧傳云，亦見於白傅百餘韻詩。


常有蟻為精為王者，遊獵於儒士之室。儒士見之，甚微且顯。乃於几案之上硯中施罾網，獲魴鯉甚多。


鄭朗以狀元及第覆落，甚不得志。其几案之硯忽作數十聲，鄭愈不樂。時洪法師在座，曰：「硯中作聲，有聲價之象。」朗後果出入台輔，斯吉兆也明矣。今直閣范舍人杲，言頃自大暑直館於史閣中，與諸學士清話，聞范公几案之上所用硯，或作一十五聲，丁丁然，甚駭之。范獨內喜。迨半月，有朱衣銀魚之賜。亦異事也。


魏孝靜帝有芝生銅硯。


今睹歲貢方物中，虢州鍾馗石硯二十枚，未知鍾馗得號之來由也。


越州戒珠寺，即羲之宅。有洗硯池，至今水常黑色。今金州廉使錢公言。


僖宗朝鄭畋、盧攜同為相，不協，議黃巢事怒爭於中書堂。盧拂衣而起，袂染於硯而投之。


《開天傳信記》云：元宗所幸美人，忽夢人邀去縱酒密會，因言於上。上曰：「必術人所為也。汝若復往，宜以物誌之。」其夕孰寐，飄然又往。半醉，見石硯在前，乃密印手文於曲房屏風上。悟而具啟，乃潛令人訪之於東明觀，見其屏風手文尚在，所居道人已遁矣。


梁元帝忠臣傳曰：劉宏，沛國人。常寄居洛陽，與晉武帝同硯席。《筆陣圖》：以水硯為城池。


《異苑》：蔣道友於水側見一浮柤，取為硯，製形象魚。有道家符讖及紙，皆內魚硯中。嘗自隨二十餘年，忽失之。夢人云：「吾暫遊湘水，過湘君廟，為二妃所留。今暫還，可於水際見尋也。」道友詰旦至水側，見罾者得一鯉魚，買剖之，得先時符讖及紙，方悟是所夢人棄之。俄而雷雨屋上，有五色氣直上入雲。有人過湘君廟，見此魚硯在二妃側。


《宣室志》云：有蔣生者，好道之士也。逢一貧窶人，自稱章全素，自役使來，怠惰頗甚。蔣生頻檟楚之。忽一日語蔣生曰：「君幾上石硯，某可點之為金。」蔣生愈怒其誑誕。時偶蔣生忽出，迨歸，章公已死矣，然失幾上之硯。因窺藥鼎中有奇光，試探得硯，而一半已為紫磨金矣。蔣因歎憤終身也。


近石晉之際，關右有李處士者，放達之流也。能畫馴狸，復能補端硯至百碎者。齎歸旬日，即復舊焉，如新琢成，略無瑕類。世莫得其法也。


四之辭賦


傅玄《硯賦》：采陰山之潛璞，簡眾材之攸宜。即方圓以定形，鍛金鐵而為池。設上下之剖判，配法象乎二儀。木貴其能軟，石美其潤堅。加朱漆之膠固，含衝德之清元。


楊師道《詠硯》詩：圓池類辟水，輕翰染煙華。將軍班定遠，見棄不應賒。李尤《硯銘》：書契既造，硯墨乃陳。篇籍永垂，記誌功勳。


魏王粲《硯銘》：爰初書契，以代結繩。人察官理，庶績誕興。在世季末，華藻流淫。文不寫行，書不盡心。淳樸澆散，日以崩沈。墨運翰染，榮辱是懲。念茲在茲，惟元是徵。


唐李賀《青花紫硯歌》：端州石工巧如神，踏天磨刀割紫雲。傭紘抱水含滿唇，暗灑萇宏冷血痕。紗幃晝暖墨花春，輕漚漂沫松麝薰。幹膩薄重立腳勻，數寸秋光無日昏。圓毫促點聲清新，孔硯寬頑何足云。


傅玄《水龜銘》：鑄茲靈龜，體象自然。含源味水，有似清泉。潤彼元墨，染此柔翰。申情寫意，經緯群言。


韓愈《瘞硯文》序曰：隴西李元賓始從進士，貢在京師。或貽之硯，四年悲歡否泰，未嘗廢用，與之試藝春官。天寶二年登上第，行於褒穀間，誤墜地毀焉，乃匣歸埋於京師里中。昌黎韓愈，其友人也，讚而識之曰：「土乎成質，陶乎成器。用復其質非生死類，全斯毀不忍棄。埋而識之仁之義，硯乎硯乎瓦礫異。」


張少傳《石硯賦》〈（山水清輝，墨妙筆精）〉：硯之施也被乎用，石之質也本乎山。溫潤稱珍，騰異彩而玉色；追琢成器，發奇文而綺斑。蓋求伸於知己，爰得用於君子。故立言之徒，載筆之史，將吮墨以濡翰，乃操觚而汲水。始爛爛以光澈，終霏霏而煙起，或外圓而若規，或中平而如砥。原夫匠石流盼，藻瑩生輝，象龜之負圖乍伏，如鵲之緘印將飛。設之戶庭，王充之名允著；置之藩溷，左思之用無違。徒觀夫清光景耀，真質霜淨，符彩華鮮，精明隱映。皎如之色，比藏冰之玉壺；煥然之文，壯吐菱之石鏡。當其山谷之側，沈冥未識；韞玉吐雲，懷珍隱德，因入用以磨礪，由其人而拂拭。故能撫之類磬發奇音，對之若鏡開新色。既垂文以成象，亦澄瀾而漬墨。硯之用也，詎可興歎而焚；石之堅然，孰謂有時而泐。斯可以正典謨之紀，垂篆籀之則者也。遂更播美六書，傳芳三妙。用之漢帝，嘗同彭祖之席；存之魯國，猶列宣尼之廟。是以遺文可述，茲器爰匹。匪銷匪鑠，良金安可比其剛；不磷不緇，美玉未足方其質。光鳥跡於青簡，發龜文於洪筆。則知創物作程，事與利並。茲硯也，所以究墨之妙，窮筆之精者也。


黎逢《石硯賦》：有子墨客卿，從事於筆硯之間，學舊史之暇日，得美石於他山。琢而磨之，其滑如砥。欲硯精而染墨，在虛中而貯水；水隨暈而環周，墨浮光而黛起。明而未融，是以為用；久而不渝，故以為美。成器尚古，徵闕里之素王；匠法增華，參會稽之內史。且王言惟一，道心惟微，於以幽讚，由之發揮。從人之欲，委質莫違；代若遐棄，民將疇依。肅觀光而霧集，賴設色而煙霏；實將振文而為邦，豈惟蘊玉而山輝者哉！君無謂一拳之石取其堅，君無謂一勺之水取其淨，君其遂取，我有成性，苟有補於敷聞，固無辭於蘊映。惟聖人有大寶，昊天有成命，莫不自我以載形，因我以施令，志前王之事業，作後人之龜鏡。夫物遷其常，天運不息，水有涸兮石有泐。代貴其不磷，我則受其堅；代貴其不染，我則受其黑。象山下之泉，為天下之式。因碌碌於俗間，類棲棲於孔墨。嗚呼！辭尚體要，文當絕妙，雖濡翰其不疲，無煩文而取誚。爰貢君子，以其勁質，或升之堂，或入之室。對此大匠，廁諸鴻筆，見珍於殺青之辰，為用於草《元》之日。夫氣結為石，物之至精；攻之為硯，因用為名。事若可久，代將作程。斯器也，不獨堅之為貴，諒於人之有成。


吳融，字子華，《古瓦硯賦》：勿謂乎柔而無剛，土埏而為瓦；勿謂乎廢而不用，瓦斫而為硯。藏器蠖屈，逢時豹變。陶甄已往，含古色之幾年；磨瑩俄新，貯秋光之一片。厥初在冶成象，毀方效姿；論堅等甓，鬥縹勝瓷。人莫我知，是冬穴夏巢之日，形為才役，乃上棟下宇之時。扶同杞梓，回避茆茨。若乃台號姑蘇，殿稱枵詣；樓標十二之聳，閣起三重之麗。莫不瓴甋凝輝，鴛鴦疊勢，縫密如鎖，行疏若綴，銜來而月影重重，漏出而爐香細細。觚棱金爵，競托岧嶢；玉女胡人，爭來睥睨。陵谷難定，松薪忽焉：朝歌有已秀之麥，咸陽有不滅之煙。是則縱橫舊址，散亂荒阡；風飄早落，雨滴仍穿。藏彌迤之春蕪，耕牛腳下；照青熒之鬼火，戰骨堆邊。誰能識處，亦莫知年。何期邂逅，見寵雕鐫；資乎有作，備我沈研。磬在水以羞浮，鍾因霜而謝響；玉滴一墮，松煙四上。山雞誤舞，澄明之石鏡當頭；織女疑來，清淺之銀河在掌。異哉！昔之藏歌蓋舞，庇日干霄；繁華幾代，零落一朝。委地而合墮塵土，依人而卻伍瓊瑤。天祿石渠，和鉛即召；風台雪苑，落筆爭邀。依依舊款，歷歷前朝。沈家令座上回看，能無淚下；江中書歸來偶見，得不魂銷。有以見古今推移，牢籠眇漫；成敗皆分，短長一貫，何樹春秋各千年，何花開落惟一旦？星隕地以為石，盡滅光輝；雞升天而上仙，別生羽翰。異類猶然，浮生莫！


王嵩萼《孔子石硯賦》：昔夫子有石硯焉，邈觀器用，宛無雕鐫；古石猶在，今人尚傳。從歎鳳兮何世？至獲麟兮幾年？爰止爰定？幾徂幾遷？任回旋於幾席，垂翰墨於韋編；時亦遠矣，物仍在焉。非聖人之休祐，安得茲而不捐。洎乎俗遠聖賢，教移齊魯，列廟以居，先師攸主。上熒熒以光徹，旁冪冪而色固；介爾堅貞，確乎規矩。昔有諸侯力政，周道無聞，嗟禮樂之仍缺，歎《詩》《書》之未分。聖人乃啟以褒貶，垂以典墳；必藉斯器，用成斯文：蓋石固而人往，亦有事乎硯云。至乃方質圓形，銅模龜首；雕飾為用，陶甄可久。橫彩煙而不絕，添淥水之常有；豈如是石，斯為不朽。昔偶宣父，厥容伊何；旁積垂露，中含偃波。時代遷移，去遊夏而彌遠；日月其邁，變炎涼之已多。別有縫掖書生。獻策東京；仰望先哲，攻文後成；叨秉筆以當問，愧含毫而頌聲。


李琪《謝朱梁祖大硯瓦狀》：蒙恩賜臣前件硯者。伏以記室濡毫於楯鼻，刃側非多；史臣染翰於螭頭，筒形甚小。尚或文章煥發，言動必書，為號令之詞，作典謨之訓。如臣者，坐憂才短，行怯思遲，自叨金馬之近班，常愧玉蟾之舊物。豈可又頒文器，周及禁林。製作泓渟，規模廣滑；閉宮苔而色古，連池石以光凝。敢不致在坐隅，酣茲筆陣。餘波浸潤，便同五老之壺；終日拂磨，豈得一丸之墨。如承重寶，倍感殊恩。


僧貫休《詠硯》詩：淺薄雖頑樸，其如近筆端。低心蒙潤久，入匣便身安。應念研磨久，無為瓦礫看。倘然人不棄，還可比琅玕。


魏繁欽《硯頌》：有般倕之妙匠兮，頫詭異於遐都。稽山川之神瑞兮，識璣璿之內敷。遂縈繩於規的兮，假卞氏之遺模。擬渾噩之肇樸兮，效羲和之毀隅。鈞三趾於夏鼎兮，象辰宿之相扶。供無窮之秘用兮，御几筵而優遊。


莊南傑《寄鄭碏疊石硯歌》：媧皇補天殘錦片，飛落人間為石硯。孤峰削疊一尺雲，虎幹熊跪勢皆遍。半掬春泉澄淺清，洞天徹底寒泓泓。筆頭搶起松煙輕，龍蛇怒鬥秋雲生。我今得此以代耕，如探禹穴披崢嶸。披崢嶸，心骨驚，坐中仿佛到蓬瀛。


李琪《詠石硯》：遠來柯嶺外，近到玉堂間。乍琢文猶澀，新磨墨尚慳。不能濡大筆，何要別秋山。


劉禹錫《贈唐秀才紫石硯》詩：端溪石硯人間重，贈我應知正草《元》。闕里廟中空舊物，開方灶下豈天然。玉鋋吐水霞光淨，彩翰搖風絳錦鮮。此日傭工記名姓，因君數到墨池前。


文嵩《即墨侯石虛中傳》：石虛中，字居默，南越高要人也。性好山水，隱遁不仕。因采訪使遇之於端溪，謂曰：「子有樸質沈厚之德，兼有奇相，體貌紫光，噓嗬潤澈，頗負材器，但未遇哲匠琢磨耳。《禮》不云乎：『玉不琢，不成器；人不學，不知道』。子其謂矣。今明天子御四海，六合之內無不用之材，無不成之器。吾今奉命巡察天下風俗，采訪海內遺逸，安敢輒怠厥職，見賢不薦者歟？子無戀溪泉自取沈棄耳。」虛中曰：「僕生此南土，遠在峽隅，自不知材堪器用。既辱采顧，敢不唯命是從。」采訪使遂命博士金漸之規矩磨礱，不日不月，果然業就。虛中器度方員；皆有邊岸，性格謹默，中心坦然，若汪汪萬頃之量也。采訪使以聞於省司，考試之。與燕人易元光研核合道，遂為雲水之交。有司以薦於上，上授之文史，登台省，處右職。上利其器用，嘉其謹默，詔命常侍御案之右，以備濡染。因累勳績，封之即墨侯。虛中自歷位常，與宣城毛元銳、燕人易元光、華陰楮知白，常侍上左右，皆同出處，時人號為相須之友。史臣曰：衛有大夫石碏，其先顓帝之苗裔也。出靖伯之後曰甫，甫生石仲，仲之後曰碏，春秋時仕衛，世為大夫焉。即墨侯石氏與衛大夫碏不同也。蓋出五行之精，八音之靈，嶽結而生，稟質而名，懷寶為玉，吐氣為雲，發硎利刃，與天地常存者也。

一之敘事


《周禮》有史官掌邦國，大事書於策，小事簡牘而已。而古又用劄，《釋名》云：「劄者，櫛也，如櫛之比編之也，亦策之類也。」漢興已有幡紙代簡，而未通用。至和帝時，蔡倫字敬仲，用樹皮及敝布魚網以為紙奏上，帝善其能。自是天下咸謂之「蔡侯紙」。


左伯，字子邑，漢末益能為之。故蕭子良《答王僧虔書》云：「子邑之紙，研妙輝光；仲將之墨，一點如漆。」


《說文》云：「紙者，絮一苫也。從糸氏聲。」蓋古人書於帛，故裁其邊幅，如絮之一苫也。《真誥》云：一條有楊掾，掾名曦。書兩本，一黃箋，一碧箋。


魏韋誕云：蔡邕非紈素不妄下筆。張芝善書，寸紙不遺，有絹必先書後練。桓元詔平淮，作桃花箋紙，縹綠青赤者，蓋今蜀箋之制也。


《真誥》云：三君多書荊州白箋紙，歲月積久首尾零落，或兼缺爛。前人糊搨，不能悉相連補。《釋名》曰：紙者，砥也。謂平滑如砥也。幡紙，古者以縑帛，依書長短隨事截之，以代竹簡也。


服虔《通俗文》曰：「方絮曰紙，字從糸氏，無氏下從巾者。


又桓元令曰：古無紙，故用簡，非主於恭。今諸用簡者，宜以黃紙代之。


虞預表云：秘府有布紙三萬餘枚，不任寫御書。乞四百枚付著作吏，寫起居注。


廣義將軍岷山公以黃紙上表於慕容緌，緌曰：「吾名號未異於前，何宜便爾？」讓，令以白紙稱疏。古有藤角紙。范寧教云「土紙不可作文書」，皆令用藤角紙。


古謂紙為幡，亦謂之幅，蓋取繒帛之義也。自隋唐已降，乃謂之枚。


魏武令曰：自今諸掾屬、侍中、別駕，常於月朔各進得失，給紙函各一。


張華造《博物志》成，晉武帝賜側理紙萬番，南越所貢。漢人言陟釐與側理相亂，蓋南人以海苔為紙，其理縱橫邪側，因以為名。


《東觀漢記》曰：和熹鄧後臨朝，萬國貢獻悉令禁絕，歲時但供紙墨而已。


李陽冰云：紙常宜深藏篋笥，勿令風日所侵。若久露埃塵，則枯燥難用矣，攻書者宜謹之。《墨藪》云：紙取東陽魚卵虛柔滑淨者。


《三輔決錄》曰：韋誕奏：蔡邕自矜能書，兼明斯籀之法，非得紈素，不妄下筆。工欲善其事，必先利其器。用張芝筆、左伯紙及臣墨，皆古法。兼此三具，又得臣手，然後可盡徑丈之勢，方寸之言。


《晉書》：為詔以青紙紫泥。貞觀中，始用黃紙寫敕製。


高宗上元二年詔曰：詔敕施行，既為永式，比用白紙，多有蟲蠹。宜令今後尚書省頒下諸司諸州縣，宜並用黃紙。歐陽通，紙必堅潔白滑者方書之。


陶侃獻晉帝箋紙三千枚，極妙，並墨。


《東宮舊事》：皇太子初拜，給赤紙、縹紅麻紙、敕紙，各一百張。雷孔璋曾孫穆之，猶有張華與其祖書，所書乃桑根紙也。


王右軍為會稽，謝公就乞箋、筆，庫內有九萬枚悉與之。桓宣武云：「逸少不節。」


《抱樸子》曰：洪家貧，伐薪賣之以給紙筆，故不得早涉藝文。常乏紙，每所寫皆反覆有字，人少能讀。


《御史故事》云：按彈奏白簡為重，黃紙為輕。今一例白紙，無甚差降矣。


古彈文白紙為重，黃紙為輕。故《彈王源表》云：「源官品應黃紙，臣輒奉白簡以聞矣。」


《國史補》曰：紙之妙者，則越之剡藤、苔箋，蜀之麻麵、屑骨、金花、長麻、魚子、十色箋，雲陽州六合箋，蒲州白薄、重抄，臨川滑薄。唐韋陟書名如五朵雲，每以彩箋為緘題，時人譏其奢縱。


《抱樸子》曰：吳之杪季，有不知五經之名而饗儒官之祿，不嫻尺紙之寒暑，而坐著作之地，筆不注簡而受駁議之勞。


干寶表曰：「臣前聊欲撰記古今怪異非常之事，會聚散逸，使自一貫。博訪知古者，片紙殘行，事事各異。又乏紙筆，或書故紙。」詔答云：「今賜紙二百枚。」


晉令，諸作紙：大紙一尺三分，長一尺八分，聽參作廣一尺四寸。小紙廣九寸五分，長一尺四寸。


石虎詔曰：先帝君臨天下，黃紙再定。至於選舉，於銓用為允，可依晉氏九班為準格。《京邦記》：東宮臣上疏用白紙，太子答用青紙。


崔瑗《與葛元甫書》：令送《許子》十卷，貧不及素，但以紙耳。


徐邈《與王瑉書》：東宮臣既黃紙奉表於天朝，則宜白紙上疏於儲宮。或說白紙稱表，吾謂無此體。


山簡表：臣父故侍中司徒濤，奉先帝手筆青紙詔。


二之造


漢初已有幡紙代簡。成帝時有赫蹄書詔。應劭曰：「赫蹄，薄小紙也。」至後漢和帝元興中，常侍蔡倫剉故布及魚網樹皮而作之彌工，如蒙恬已前已有筆之謂也。又棗陽縣南蔡倫宅，故彼士人多能作紙。又庾仲雍《明州記》云：「應陽縣蔡子池南有石臼，云是蔡倫舂紙臼也。」一云耒陽縣。


黟歙間多良紙，有凝霜、澄心之號。復有長者，可五十尺為一幅。蓋歙民數日理其楮，然後於長船中以浸之，數十夫舉抄以抄之，傍一夫以鼓而節之，於是以大薰籠周而焙之，不上於牆壁也。由是自首至尾，勻薄如一。


蜀中多以麻為紙，有玉屑、屑骨之號。江浙間多以嫩竹為紙。北土以桑皮為紙。剡溪以藤為紙。海人以苔為紙。浙人以麥莖稻稈為之者脆薄焉，以麥槁油藤為之者尤佳。


漢末左伯，字子邑，又能為紙。故蕭子良《答王僧虔書》云：「子邑之紙，研妙輝光；仲將之墨，一點如漆；伯英之筆，窮神盡思：妙物遠矣，邈不可追。」〈（仲將，韋誕字也）〉


宋張永自造紙墨。


蜀人造十色箋，凡十幅為一榻。每幅之尾，必以竹夾夾之，和十色水逐榻以染，當染之際，棄置捶埋，堆盈左右，不勝其委頓。逮幹，則光彩相宣，不可名也。然逐幅於方版之上砑之，則隱起花木麟鸞，千狀萬態。又以細布，先以麵漿膠令勁挺隱出其文者，謂之魚子箋，又謂之羅箋。今剡溪亦有焉。亦有作敗麵糊，和以五色，以紙曳過令沾濡，流離可愛，謂之流沙箋。亦有煮皂筴子膏，並巴豆油傅於水面，能點墨或丹青於上，以薑揾之則散，以狸鬚拂頭垢引之則聚。然後畫之為人物，砑之為雲霞，及鷙鳥翎羽之狀，繁縟可愛。以紙布其上而受采焉，必須虛窗幽室，明槃淨水，澄神慮而製之，則臻其妙也。近有江表僧於內庭造而進之，御毫一灑，光彩煥發。


晉武賜張華側理紙，已具《敘事》中。《本草》云：「陟釐味甘，大溫無毒，止心腹大寒。溫中消穀，強胃氣，止泄痢。生江南池澤。」陶隱居云：「此即南人用作紙者。」唐本注云：「此物乃水中苔，今取為紙，名為苔紙。青黃色，味澀。」《小品方》曰：「水中粗苔也。音陟釐。陟釐與側黎相近，側黎又與側理相近也。又云即石發也。」〈（薛道衡《詠苔紙》：今來承玉管，布字銀鉤轉）〉


拓紙畫紙法。〈（見《雜說》門）〉


永徽中，定州僧修德，欲寫《華嚴經》，先以沈香漬水種楮樹，俟其拱，取之造紙。


《丹陽記》：江寧縣東十五里有紙官署，齊高帝於此造紙之所也，常送凝光紙賜王僧虔。〈（一云「銀光紙」也）〉《林邑記》云：九真俗，書樹葉為紙。


段成式在九江出意造紙，名雲藍紙，以贈溫飛卿。


三之雜說


《鄴中記》：石虎詔書以五色紙，著木鳳凰口中，令銜之飛下端門。


庾永興《答王羲之書》曰：得示連紙一丈，致辭一千，增其歎耳，了無解往懷。


江南偽主李氏常較舉人畢，放榜日，給會府紙一張。可長二丈，闊一丈。厚如繒帛數重，令書合格人姓名。


每紙出，則縫掖者相慶，有望於成名也。僕頃使江表，睹今壞樓之上，猶存千數幅。


《畫品》云：古畫尤重紙上者。言紙得五百年，絹得三百年方壞。


紙投火中，煙起尤損人，令肺腑中有所傷。坐客或云：「天下神祠中巫祝間少有肥者，蓋煙紙煙常熏其鼻息故也。」


山居者常以紙為衣，蓋遵釋氏云「不衣蠶口衣」者也。然服甚暖，衣者不出十年。面黃而氣促，絕嗜欲之慮。且不宜浴，蓋外風不入，而內氣不出也。


亦嘗聞造紙衣法：每一百幅用胡桃乳香各一兩煮之，不爾，蒸之亦妙。如蒸之，即恒灑乳香等水，令熱熟陰乾，用箭幹橫卷而順蹙之，然患其補綴繁碎。今黟歙中有人造紙衣段，可如大門闔許。近士大夫征行亦有衣之，蓋利其拒風於凝沍之際焉。陶隱居亦云：「武陵人作穀皮衣，甚堅好也。」


今江浙間有以嫩竹為紙，如作密書，無人敢拆發之，蓋隨手便裂，不復粘也。


羊續，字叔祖，以清率下。紙帷布被，以敗紙糊補之。時為南陽守。


在昔書契以還，簡策作矣。至於厥後，或以縑帛。蔡侯有作，方行於世。近代以來，陰陽卜祝通於幽冥者，必斫紙為幣，以賂諸冥漠君。每睹諸家玄怪之語，或有鬼祈於人而求之者，或有賂之而獲洪福者。噫！遊魂為變，綿古而然，漢室已前，鬼何所資乎？得非神不能自神，而隨世之態乎？〈（唐末，太學博士邱光庭亦有《紙錢說》，文多不錄）〉


《杜陽編》：德宗朝有朱來鳥，常啖玉屑，聲甚清暢。及為鷙鳥所摶，宮人皆以金花箋寫《心經》，薦其冥福。


張平子《與崔子玉書》云：「乃者朝賀明日，讀《太元經》，《元》四百歲其興乎？端力精思，以揆其義，使人難論陰陽之事。足下累世窮道極微，子孫必命世不絕，且幅寫一通，藏之待能者。」幅寫者，絹帛代紙以寫也。


邢子才少在洛陽，會天下無事，專為山水之遊，時人方之王粲。其文一出，京師為之紙貴。陳後主常令八婦人襞彩箋，製五言詩。魏收，文襄令為檄梁文，初夜執筆，三更便成，文過七紙。


《唐書》：杜暹為婺州參軍，秩滿將歸，吏以紙萬張贈之，暹惟受百幅。人歎之曰：「昔清吏一大錢，復何異！」《異苑》張仲舒在廣陵，天雨絳羅箋，紛紛甚駛，非吉兆也。


馬融《與竇伯向書》曰：「孟陵奴來，賜書手跡，歡喜何量，次於面也。」書雖兩紙，紙八行七字。


延篤《答張惟奐書》曰：惟別三年，夢想言念，何日有違。伯英來惠書，書盈四紙，讀之反覆，喜不可言。


張奐《與陰氏書》曰：舊念既密，文章粲爛。名實相副，來讀周旋。紙弊墨渝，不離於手。


羲之永和九年製《蘭亭序》，乘樂興而書，用蠶繭紙，鼠鬚筆，遒媚勁健，絕代更無。太宗後得之。洎玉華宮大漸，語高宗曰：「吾有一事，汝從之，方展孝道。」高宗涕泣引耳而聽，言：「得《蘭亭序》陪葬，吾無恨矣。」


鄭虔為廣文博士，學書病無紙。知慈恩寺有柿葉數屋，遂借僧房居止，取紅葉學書，歲久殆遍。


《歷代名畫記》云：背書畫勿令用熟紙，背必皺起，宜用白滑漫薄大幅生紙。紙縫先避畫者人面及要節處。若縫之相當，則強急卷舒有損，要令參差其縫，則氣力均平。太硬則強急，太薄則失力。絹素彩色不可搗，理紙上白畫，可以砧石安貼之，仍候陰陽之氣調適。秋為上時，春為中時，夏為下，暑濕之時不可也。《歷代名畫記》云：江東地潤無塵，人多精藝。好事者常宜置宣紙百幅，用法蠟之，以備摸寫。古人好拓畫，十得七八，不失神彩筆跡。亦有御府拓本，謂之官拓。


拓紙法：用江東花葉紙，以柿油好酒浸一幅，乃下鋪不浸者五幅，上亦鋪五幅，乃細卷而硾之。候浸漬染著如一，拓書畫若俯止水窺朗鑒之明徹也。〈（今舉子云：「宜齎入詞場以護試紙，防他物所汙。」）〉


庾闡，字仲初，造《楊都賦》成，其文偉麗。時人相傳爭寫，為之紙貴。


漢成帝趙婕妤妒。後宮有兒生八九日，客持詔記封綠小篋與獄中婦人，有裹藥二枚，赫蹄書曰：「告傳能努力飲此藥。」孟康曰：「赫蹄，染黃素令赤而書之，若今黃紙也。劉展曰：「赫音兄弟鬩於牆之鬩。」應劭曰：「赫蹄，薄小紙也。」互有所說。


《本草拾遺》云：印紙剪取印處燒灰水服，令人絕產。


撫州有茶衫子紙，蓋裹茶為名也。其紙長連，自有唐已來，禮部每年給明經貼書。〈（見《茶譜》）〉


藥品中有閃刀紙，蓋裁紙之際，一角壘在紙中，匠人不知漏裁者。醫人入藥用。


孔溫裕因直諫貶柳州司馬。有鵲喜於庭，兒孫拜之飛去，墜下方寸紙，上有「補闕」字。未幾征還，果有此拜。〈（見《因話錄》）〉


《資暇》云：松花箋，代以為薛濤箋，誤也。松箋其來舊矣。元和之初，薛濤尚斯色，而好製小詩。惜其幅大，不欲長剩之，乃命匠人狹小為之。蜀中才子既以為便，後減諸箋亦如是，特名曰薛濤箋。今蜀中紙有小樣者，皆是也。非松花一色。


魏人謗邢邵云：邢家小兒常作文表，自買黃紙寫之而送。


司馬消難不知書，書架上徒設空紙。時人云「黃紙五經，赤軸三史」。


蘇綽為人公正，周文推心委任而無間。或出遊，常豫置空紙以授綽，若須有處分，則隨事施行。及還啟知而已。南朝有士人朱詹，家貧力學，常吞紙療饑。


今大寮書題上紙簽，出於李趙公。


唐初將相官告，亦用銷金箋及金鳳紙書之，餘皆魚箋、花箋而已。厥後李肇《翰林志》云：凡賜與、徵召、宣索、處分曰詔，用白藤紙。慰撫軍旅曰書，用黃麻紙。太清宮內道觀薦告文辭，用青藤紙朱書，謂之青辭。諸陵薦告上表、內道觀文，並用白麻紙。凡赦書、德音、建後、立儲、大誅討、拜免三公、命相、命將，並用白藤紙，不用印。雙曰起草，隻曰宣。宰相使相官告，並用色背綾金花紙；節度使，並用白背綾金花紙；命婦，即金花羅紙；吐蕃及讚普書及別錄，用金花五色綾紙，上白檀木、真珠、瑟瑟、鈿函、金鎖鑰；吐蕃宰相、摩尼師已下，書甲五色麻紙；南詔及青平官書，用黃麻紙。


唐朝進士榜頭粘堅黃紙四張，以氈筆淡墨滾轉，書曰「體部貢院」四字。〈（或云文皇以飛白書，或云象陰注之象）〉


宣宗雅好文儒。鄭鎬知貢舉，忽以紅箋筆劄一名紙曰：「鄉貢進士，李〈（御名）〉。以賜之。」


孫放《西寺銘》曰：長沙西寺，層構傾頹，謀欲建立。其日有童子持紙花插地故寺東西，相去十餘丈。於是建刹，正當紙花處。


攝生者尤忌枕高。宜枕紙二百幅，每三日去一幅。漸次取之，迨至告盡，則可不俟枕而寢也。若如是，則腦血不減，神光愈盛矣。


《神仙傳》云：李之意，神仙人也。蜀先主欲伐吳，問之意，乃求紙筆畫作兵馬數十，手裂壞之。又畫一大人，又壞之。先主出軍，敗衄。


戴祚《甄異傳》云：王肇常在內宿，晨起出外，妻韓氏時尚未覺，而奴子云：「郎索紙百幅。」韓視帳中，見肇猶臥，忽不復見。後半歲肇亡。


王炎《冥祥記》云：元嘉八年，蒲阪城中大火災，里中小屋雖焚，而於煨燼下得金經紙素如故。


《林邑記》：「九真俗書樹葉為紙。」《廣州記》：「取偲樹皮熟捶堪為紙」。蓋蠻夷不蠶，乃被之為褐也。釋迦佛為磨休王時，剝皮為紙，寫《大乘經》。〈（見《筆譜》）〉


王羲之《筆經》云：以麻紙裹柱根，欲其體實，得水不化。


《搜神記》：益州西南有神祠，自稱黃石公。祈禱者持一百幅紙及筆墨放石室中，則言吉凶。


劉恂《嶺表錄異》云：廣管羅州多棧香樹，身似櫃柳，其花白而繁，其葉如橘皮，堪作紙。名為香皮紙。皮白色，有文如魚子箋。雷、羅州，義寧、新會縣率多用之。其紙漫而弱，沾水即爛，不及楮皮者。


《世說》：戴安道就范宣學所為：范讀書，亦讀書；范抄紙，亦抄紙。


四之辭賦


傅咸《紙賦》：蓋世有質文，則治有損益，故禮隨時變，而器與事易。既作契以代繩兮，又造紙而當策，猶純儉之從宜，亦惟變而是適。夫其為物，厥美可珍，廉方有則，體潔性真。含章蘊藻，實好斯文，取彼之弊，以為此新。攬之則舒，舍之則卷，可屈可伸，能幽能顯。


梁江洪《為傅建康詠紅箋》詩：雜采何足奇，惟紅偏可作。灼爍類蕖開，輕明似霞破。鏤質卷方脂，栽花承百和。不遇情牽人，豈入風流座。


梁簡文帝《詠紙》詩：皎白猶霜雪，方正若布棋。宣情且記事，寧同魚網詩。


薛道衡《詠苔紙》詩：昔時應春色，引淥泛清流。今來承玉管，布字轉銀鉤。


梁劉孝威《謝官紙啟》略云：雖復鄴殿鳳銜，漢朝魚網，平淮桃花，中宮穀樹，固亦慚茲靡滑，謝此鮮華。


韋莊《乞彩箋歌》：浣花溪上如花客，綠暗紅藏人不識。留得溪頭瑟瑟波，潑成紙上猩猩色。手把金刀裁彩雲，有時剪破秋天碧。不使虹霓段段飛，一時驅上丹霞壁。蜀客才多染不工，卓文醉後開無力。孔雀銜來向日飛，翩翩壓折黃金翼。我有歌詩一千首，磨礱山嶽羅星斗。開卷長疑雷電驚，揮毫只怕龍蛇走。班班布在詩人口，滿軸松花都未有。人間無處買煙霞，須知得自神仙手。也知價重連城璧，一紙萬金猶不惜。薛濤昨夜夢中來，殷勤勸向君邊覓。


僧齊己《謝人贈棋子彩箋詩》：陵陽棋子浣花箋，深愧攜來自錦川。海蚌琢成星落落，吳綾隱出鳳翩翩。留防桂苑題詩客，惜寄桃源敵手仙。捧受不堪題出處，七千餘里劍關前。


舒元輿《悲剡溪古藤文》：剡溪上綿四五百里，多古藤，株枿逼土，雖春入土脈，他植發活，獨古藤氣候不覺，絕盡生意。予以為本乎地者，春到必動。此藤亦本於地，方春且死，遂問溪上之有道者。言溪中多紙工，持刀斬伐無時，劈剝皮肌以給其業。意藤雖植物者，溫而榮，寒而枯，養而生，殘而死，亦將似有命於天地間。今為紙工斬伐，不得發生，是天地氣力為人中傷，致一物疵癘之若此。異日過數十百郡，洎東洛西雍，歷見言書文者皆以剡紙相誇。予悟曩見剡藤之死，職正由此，此過固不在紙工。且今九牧士人，自專言能見文章戶牖者，其數與麻竹相多。聽其語其自安重，皆不啻探驪龍珠，雖有曉悟者，其倫甚寡。不勝眾者，亦皆斂手無語。勝眾者果自謂天下文章歸我，遂輕傲聖人之道。使《周南》《召南》風骨，抑入於《折揚》《皇華》中，言偃、卜子夏文學，陷入於淫靡放蕩中。比肩握管，動盈數千百人，人人筆下動數千萬言，不知其為謬誤。日日以縱，自然殘藤命易甚桑枲。波波頹遝，未見止息，如此則綺文妄言輩，誰非書剡紙者耶？紙工嗜利，曉夜斬藤以鬻之，雖舉天下為剡溪猶不足以給，況一剡溪者耶？以此恐後之日，不復有藤生於剡矣。大抵人間費用，苟得著其理，則不枉之道在，則暴耗之過，莫有橫及於物。物之資人亦有時，時其斬伐，不為夭閼？予謂今之錯為文者，皆夭閼剡溪藤之流也。藤生有涯，而錯為文者無涯，無涯之損物，不直於剡藤而已。予所以取剡藤以寄其悲。


周樸《謝友人惠箋紙並筆》：范陽從事獨相憐，見惠霜毫與彩箋。三副緊纏秋月兔，五般方剪蜀江煙。宵徵覺有文通夢，日習慚無子諒篇。收著不將兩處用，歸山間向墨池前。


段成式《與溫庭筠雲藍紙絕句並序》：一日辱飛卿九寸小紙，兩行親書，云要采箋十番，錄少詩稿。予有雜箋數角，多抽揀與人。既玩之輕明，復用殊麻滑。尚愧大庾所得，猶至四百枚；豈及右軍不節，盡付九萬幅。因知碧聯棋上，重翻《懊惱》之辭；紅方絮中，更擬相思之曲。固應桑根作本，藤角為封；古拙不重蔡侯，新樣偏饒桓氏。何啻奔走馳聘，有貴長簾；下筆縱橫，偏求側理。所恨無色如鴨卯，狀如馬肝，稱寫璿璣，且題裂錦者。予在九江，出意造雲藍紙，既乏左伯之法，今無張永之功。輒分五十枚，並絕句一首，或得閑中暫當藥餌也：三十六鱗充使時，數番尤得裹相思。待將抱拱重抄了，盡寫襄陽《播掿詞》。〈（今飛卿集中有《播掿詞》）〉


文嵩《好畤侯楮知白傳》：楮知白，字守元，華陰人也。其先隱居商山，入百花穀，因穀氏焉。幼知文，多為高士之首冠，自以樸散不仕。殷太戊失德於時，與其友桑同生入朝直諫，拱於庭七日。太戊納其諫而改德，以致聖敬日躋，因賜邑於楮。其後遂為楮氏二十二代祖枝。因後漢和帝元興中下詔，徵岩穴隱逸，舉賢良方正之士。中常侍蔡倫搜訪得之於耒陽，貢於天子。天子以其明白方正，舒卷平直，《詩》所謂「周道如砥，其直如矢」者也。用{艸造}史官，以代簡策。尋拜治書侍御史。奉職勤恪，功業昭著，上用嘉之，封好畤侯。其子孫世修厥職，累代襲爵不絕。博好藏書，尤能遍求，自有文籍以來，經誥典策及釋道百氏之書，無不載之素幅。遇其人則舒而示之，不遇其人則卷而懷之，終不自矜其該博。晉宋之世，每文人有一篇一詠出於人口者，必求之繕寫。於是京師聲價彌高，皆以文章貴達。歷齊、梁、陳、隋以至今朝廷，益甚見用。知白為人好薦賢汲善，能染翰墨，與人鋪舒行藏，申冤雪恥，呈才述志，啟白公卿台輔，以至達於天子，未嘗有所難阻。隱蔽歷落，布在腹心，何只於八行者歟？知白家世，自漢朝迄今千餘載，奉嗣世官，功業隆盛，簿籍圖牒，布於天下，所謂日用而不知也。知白以為不失先人之職，未嘗輒伐其功。與宣城毛元銳、燕人易元光、南越石虛中為相須之友。每所歷任，未嘗不同。知白自國子受牒補主簿，直宏文館，為書吏所賂，因潤而墜之。當軸素知廉潔，憐而不問，他日方戒而用之，是以其道益光，曾無背面。累遷中書舍人，史館修撰，直筆之下，善惡無隱。明天子御宇，海內無事，志於經籍，特命刊校集賢御書。書成奏之，天子執卷躬覽，嘉賞不已。因是得親御案。乃復嗣爵好畤侯。史臣曰：春秋有楮師氏，為衛大夫，乃中國之華族也。好畤侯楮氏，蓋上古山林隱逸之士，莫知其本出。然而功業昭宣，其族大盛，為天下所利用矣。世世封侯爵食，不亦宜乎！

一之敘事


《真誥》云：今書通用墨者何？蓋文章屬陰，墨，陰象也，自陰顯於陽也。《續漢書》云：中宮令主御墨。


《漢書》云：尚書令、僕、丞郎，月賜蚗麋大墨一枚，小墨一枚。《東宮故事》：皇太子初拜，給香墨四丸。


《釋名》曰：墨者，晦也。言似物晦墨也。


陸士龍與兄曰：一日上三台，得曹公藏石墨數十萬斤，然不知兄頗見之否？今送二螺。


古有九子之墨，祝婚者多子，善禱之像也。詞曰：「九子之墨，藏於松煙。本性長生，子孫無邊。」


顧微《廣州記》曰：懷化郡掘塹，得石墨甚多，精好可寫書。今山中多出朱石，亦可以入朱硯中使。


戴延之《西征記》曰：「石墨山北五十里，山多墨可書，故號焉。」


盛宏之《荊州記》曰：「築陽縣亦出。」


楊雄《詔令》：尚書賜筆墨，觀書石室。


《墨藪》云：凡書先取墨。必廬山之松煙，岱郡之鹿角膠，十年之上強如石者妙。


《周書》有涅墨之刑。《莊子》云：「蠙筆和墨。」晉公墨衰，邑宰墨綬，是知墨其來久矣。陶侃獻晉帝箋紙三十枚，墨二十丸，皆極精妙。


王充《論衡》云：以塗傅泥，以墨點繒，孰有知之，清受塵，白取垢青蠅之汙，常在絹素。歐陽通每書，其墨必古松之煙，末以麝香，方可下筆。


許氏《說文》云：墨者，墨也，字從黑土。墨者煤煙所成，土之類也。


古人灼龜，先以墨畫龜，然後灼之，兆順食墨乃吉。《尚書·洛誥》云：「惟洛食。」漢文大橫入兆，即其事也。


北齊朝會儀：諸郡守勞訖，遣陳土宜。字有謬誤及書跡濫劣者，必令飲墨水一升。見《開寶通禮》。


酈元注《水經》云：鄴都銅雀台北曰冰井台，高八丈，有屋一百四十間。上有冰室數井，井深十五丈，藏冰及石墨焉。石墨可書。〈（又見陸雲與兄書云）〉


《括地志》云：東都壽安縣洛水之側有石墨山，山石盡黑，可以書疏，故以石墨名山。


《新安郡記》云：黟縣南一十六里有石嶺，上有石墨，土人多采以書。有石墨井，是昔人采墨之所。今懸水所淙激，其井轉益深矣。


《陳留耆舊傳》云：王邯剛猛，能解槃牙、破節目。考驗楚王英謀反，連及千餘人，事竟引入詰問無謬。一見，賜御筆墨；再見，賜佩帶；三見，除司徒西曹屬。


王充《論衡》云：河出圖，洛出書，此皆自然也。天安得筆墨圖畫乎？晉令治書令史掌威儀禁令，領受寫書縑帛筆墨。


《筆陣圖》以筆為刀矟，墨鍪鑒甲。


二之造


韋仲將《墨法》曰〈（即韋誕也）〉：今之墨法，以好醇松煙幹搗，以細絹簁於缸中，篩去草芥。此物至輕，不宜露簁，慮飛散也。煙一斤已上，好膠五兩，浸梣皮汁中。梣皮即江南石檀木皮也。其皮入水綠色，又解膠，並益墨色。可下去黃雞子白五枚，亦以真珠一兩，麝香一兩，皆別治細簁。都合調下鐵臼中，寧剛不宜澤。搗三萬杵，多益善。不得過二月、九月，溫時臭敗，寒則難乾。每挺重不過二兩。故蕭子良《答王僧虔書》云：「仲將之墨，一點如漆。」


冀公《墨法》，松煙二兩，丁香、麝香、幹漆各少許，以膠水漫作挺，火煙上薰之，一月可使。入紫草末色紫，入秦皮末色碧，其色俱可愛。


昔祖氏本易定人，唐氏之時墨官也。今墨之上必假其姓而號之，大約易水者為上。其妙者必以鹿角膠煎為膏而和之，故祖氏之名聞於天下。今太行濟源、王屋亦多好墨，有圓如規，亦墨之古制也。有以栝木煙為之者尤粗。又云：上黨松心為之尤佳，突之末者為上。


江南黟歙之地，有李廷珪墨尤佳。廷珪本易水人。其父超，唐末流離渡江，睹歙中可居造墨，故有名焉。今有人得而藏於家者，亦不下五六十年。蓋膠敗而墨調也。其堅如玉，其紋如犀，寫逾數十幅，不耗一二分也。墨或堅裂者至佳。凡收貯宜以紗囊盛，懸於透風處佳。


造朱墨法：上好朱砂細研飛過，好朱紅亦可。以梣皮水煮膠，清浸一七日，傾去膠清。於日色中漸漸曬之，乾濕得所。和如墨挺。於朱硯中研之，以書碑石。亦須二月、九月造之。


宋張永涉獵經史，能為文章，善隸書。又有巧思，紙墨皆自造。上每得永表，輒執玩谘嗟久之，供御者不及也。


造麻子墨法：以大麻子油沃糯米半碗強，碎剪燈心堆於上，然為燈。置一地坑中，用一瓦缽微穿透其底，覆其焰上，取煙煤重研過。以石器中煎煮皂莢膏，並研過者糯米膏，入龍腦、麝香、秦皮末和之，搗三千杵。溲為挺，置蔭室中俟幹。書於紙上，向日若金字也。秦皮，陶隱居云：「俗謂之樊枿皮。以水漬和墨，書色不脫，故造墨方多用之。」


近黟歙間有人造白墨，色如銀。迨研訖，即與常墨無異。卻未知所製之法。


三之雜說


張芝臨池書，水盡墨。


《神仙傳》云：班孟能嚼墨，一噴皆成字，盡紙有意義。


王子年《拾遺》云：張儀、蘇秦同志寫書，遇聖人之文，則以墨畫掌及股裏以記之。葛洪好學，自伐薪買紙墨。《災祥集》曰：天雨墨，君臣無道，讒人進。


《神仙傳》：漢桓帝徵仙人王遠，遠乃題宮門四百餘字。帝惡而削之，外字去，內字復見，墨皆入木裏。


楊雄《答劉歆書》云：雄為郎，自奏心好沈博絕麗之文。願不受三歲俸，息休直事，得肆心廣意。成帝詔不奪俸，令尚書賜筆墨，得觀書於石室。故天下上計孝廉及內郡衛卒會者，雄常把三寸弱翰，齎油素四尺以問其異，歸則以鉛擿鬆槧。二十七年於茲矣。


偽蜀有童子某者能誦書。孟氏召入，甚嘉其穎悟，遂錫之衣服及墨一丸。後家童誤墜於庭下盆池中。後數年重植盆中荷芰，復獲之，堅硬光膩仍舊。或云僖宗朝所用之墨餘者。


唐王勃為文章，先研墨數升，以被覆面，謂之腹稿。起即下筆不休。〈（幼常夢人遺之墨丸盈袖）〉


西域僧書言彼國無硯筆紙，但有好墨，中國者不及也。云是雞足山古松心為之。僕嘗獲貝葉，上有梵字數百，墨倍光澤。會秋霖，為窗雨濕，因而揩之，字終不滅。


後周宣帝令外婦人以墨畫眉，蓋禁中方得施粉黛。


《漢書》：光武起，王莽以墨汙渭陵、延陵周垣。


僕將起赴舉年，夢今上臨軒親賜墨一挺，僕因蹈舞拜受，旦日言於座客。有郭靖者，江表人也，前賀曰：「必狀元及第。」僕詰之，郭曰：「僕有徵方言也。」前春御試，果冠群彥，而郭公已有他事遁歸江表。後言之於禮部郎中張洎，洎曰：「大墨者，筆硯之前，用時必須出手矣。手與首同音也。」僕亦自解之曰：「天子手與文墨也。」


顧野王《輿地志》曰：漢時王朗為會稽太守，子肅隨之郡，住東齋中。夜有女子從地出，稱趙王女，與肅語。曉別，贈墨一丸。肅方欲注《周易》，因此便覺才思開悟。


《抱朴子》：友人元伯先生以濡墨為城池，以機軸為干戈。汲太子妻與夫書曰：並致上墨十螺。


葛龔《與梁相書》曰：復惠善墨，下士難求，椎骸骨，碎肝膽，不足明報。


干寶《搜神記》曰：益州西有祠，自稱黃石公。人或饋紙筆一丸墨，則石室中言吉凶。


《本草》云：墨味辛無毒，止血生肌膚。合金瘡散，主產後血暈。磨醋服之，亦主眯目，物芒入目點瞳子。又主血痢及小兒客忤，搗篩和水調服之。好墨入藥，粗者不堪。


陶隱居云：樊枿皮水漬以和墨，書色不脫，即秦皮也。


陶隱居云：烏賊魚腹中有墨，今作好墨用之。〈（烏賊者，以其食烏也）〉


海人云：烏賊魚，即秦王算袋魚也。昔秦王東遊，棄算袋於海，化為此魚，形一如算袋，兩帶極長。墨猶在腹，人捕之，必噴墨昏人目也。其墨人用寫券。歲久其字磨滅，如空紙焉。無行者多用之。


《國語》晉成公初生，夢人規其臀以墨曰：「使有晉國三世。」故名黑臀。


潁川荀濟與梁武有舊，而素輕梁武。及梁受禪，乃入北。嘗云：「會於楯鼻磨墨作文檄梁。」


今常侍徐公鉉云：「建康東有雲穴，西山有山墨，親常使之。」又云：「幼年常得李超墨一挺，長不過尺，細裁如筋。」與其愛弟鍇共用之，「日書不下五千字，凡十年乃盡。磨處邊際如刀，可以裁紙。自後用李氏墨，無及此者。超即廷珪之父也。」


唐末陶雅為歙州刺史二十年，嘗責李超云：「爾近所造墨，殊不及吾初至郡時，何也？」對曰：「公初臨郡，歲取墨不過十挺。今數百挺未已，何暇精好焉。」


山中新伐木書之，字即隱起。他日洗去墨，字猶分明。又書於版牘，歲久木朽，而字終不動。蓋煙煤能固木也。亦徐常侍言。


今之小學者，將書，必先安神養氣，存想字形在眼前，然後以左手研墨，墨調手穩方書，則不失體也。又曰：「研墨如病。」蓋重其調勻而不泥也。又曰：「研墨要涼，涼則生光。墨不宜熱，熱則生沫。」蓋忌其研急而墨熱。又李陽冰云：「用則旋研，無令停久，久則塵埃相汙，膠力隳亡。如此，泥鈍不任下筆矣。」


初舉子云：凡入試，題目未出，間豫研墨一硯。蓋欲其辦事，非主於事筆硯之妙者也。今之燒藥者，言以墨塗紙裹藥，尤能拒火。


王嘉《拾遺記》：昔老君居景室山，與老叟五人共談天地之數，撰經書垂十萬言。有浮提國二神人出金壺器，中有墨汁，狀若淳漆。灑木石，皆成篆隸，以寫之。及金壺汁盡，二人乃欲刳心瀝血以代墨焉。五老，即五天之精也。景室，即太室、少室也。


王獻之與桓溫書扇，誤為墨汙，因就成一駁牛，甚工。曹不興畫屏，改誤汙為蠅，大帝以手彈之。


義熙中，三藏佛馱跋陁住建業謝司空寺，造護淨堂，譯《華嚴經》。堂下忽化出一池，常有青衣童子自池中出，與僧灑埽研墨。


《宋雲行記》云：西天磨休王斫髓為墨，寫大乘經。〈（見《筆勢》中）〉石崇《奴券》曰：張金好墨，過市數蠡，並市豪筆，備郎寫書。趙壹《非草書》云：十日一筆，月數丸墨。〈（見《筆勢》中）〉


劉恂《嶺表錄異》云：嶺表有雷墨。蓋雷州廟中雷雨勃起，人多於野中獲得石，狀如黳石，謂之雷公墨也。扣之鎗鎗然，光瑩可愛。


《典論》云：袁紹妻劉氏性妒，紹死未殯，殺其妾五人。恐死者知，乃髡其發，墨其面。


曹毗《志怪》云：漢武鑿昆明極深，悉是灰墨，無復土，舉朝不解。以問東方朔，朔曰：「臣愚不足以知之，可試問西域胡僧。」上以朔不知，難以核問。後漢明帝時外國道人入來洛陽時，有憶方朔言者，乃試問之。胡人曰：「經云：天地大劫將盡，則劫燒灰。此燒之餘。」乃知朔言有旨。〈（又曰，出《幽明錄》）〉


四之辭賦


後漢李尤《墨銘》：書契既遠，研墨乃陳。煙石相附，筆疏以伸。〈（一作「煙石附筆以流以伸」）〉


曹植樂府詩：墨出青松煙，筆出狡兔翰。古人成鴛跡，文字有改刊。


張仲素《墨池賦》：墨之為用也，以觀其妙；池之為玩也，不傷其清。苟變池而盡墨，知功積而藝成。伊昔伯英，務茲小學；棲遲每親乎上善，勤苦方資乎先覺。俾夜作晝，日居月諸；挹彼一水，精其六書。或流離於崩雲之勢，乍滴瀝於垂露之餘。由是變此黛色，涵乎碧虛。浴玉羽之翩翩，或殊白鳥；濯錦鱗之潎潎，稍見元魚。自強不息，允臻其極。何健筆以成文，俾方塘之改色。映揚鬐之鯉，乍謂寓書；沾曳尾之龜，還同食墨。沮洳斯久，杳冥莫測；愛涅者必其緇，知白者成其黑，蘋風已歇，桂月初臨；元渚彌淨，元流更清。所以恢宏學海，輝映儒林；將援毫而悅目，豈發冊而賞心。其外莫測，其中莫見；同君子之用晦，比至人之不炫。冰開而純漆重重，石映而元圭片片。倘北流而浸稻，自成黑黍之形；如東門之漚麻，更學素絲之變。究其義也，如蟲篆之所為；悅其風也，想鳥跡之多奇。將與能也，而可傳可繼；豈謀樂也，而泳之遊之。恥魏國之沈沈，徒開墨井；笑昆山之浩浩，空設瑤池。專其業者全其名，久其道者盡其美。譬彼濡翰，成茲色水。則知遊藝之徒盡，以墨池而竊比。


李白《酬張司戶贈墨歌》：上黨碧松煙，夷陵丹砂末。蘭麝凝珍墨，精光乃堪掇。黃頭奴子雙鴉鬟，錦囊卷之懷抱間。今日贈予《蘭亭》去，興來灑筆會稽山。


僧齊己《謝人惠墨》詩：珍我歲寒煙，攜來路幾千。只應真典誥，銷得苦磨研。正色浮端硯，精光動蜀箋。因君強濡染，舍此即忘筌。


段成式《送溫飛卿墨往復書十五首》：段云：近集仙舊吏獻墨二挺，謹分一挺送上。雖名殊九子，狀異二螺，如虎掌者非佳，似兔支者差勝。不意吳興道士忽遇，因取上章；趙王神女得之，遂能注《易》。所恨隃糜松節，絕已多時；上穀檞頭，求之未獲也。成式述作中躓，草隸非工，惟茲白事，足以驅策。詎可供成篆之硯，奪如椽之筆乎？溫答云：庭筠白：即日僮傒至，奉披榮誨，蒙賚易州墨一挺，竹山奇製，上蔡輕煙，色掩緇帷，香含漆簡。雖復三台故物，貴重相傳；五兩新膠，幹輕入用。猶恐於潛曠遠，建業尫羸。韋曜名方，即求雞木；傅玄佳致，別染龜銘。恩加於蘭省郎官，禮備於鬆[2222]介婦。汲妻衡弟，所未窺觀；《廣記》《漢儀》，何嘗著列。矧又元洲上苑，青瑣西垣，板字猶新，疑簽尚整。帳中女史，每襲清香；架上仙人，常持縹帙。得於華近，辱在庸虛。豈知夜鶴頻驚，殊慚志業；秋蛇屢綰，不稱精研。惟憂痗物虛投，蠟盤空設。晉陵雖壞，正握銅兵；王詔徒深，誰磨石硯。捧受榮荷，不任下情，庭筠再拜。段答云：昨獻小墨，殆不任用。籍棖之力，殊未堅剛；和麩之餘，固非精好。既非懷化所得，豈是築陽可求。況某從來政能，慚伯祖之市果；自少學業，愧稚川之伐薪。飛卿掣肘功深，焠掌忘倦，齊奮五筆，捷發百函。愁中復解元嘲，病裏猶屠墨守。煙石所附，抑有神手；裁劄承訊，忻懌兼襟。莫測庾詞，難知古訓，行當祗謁，條訪闕疑。成式狀。溫答云：昨夜安東聽偈，北窗追涼，楠枕才敧，蘭缸未艾，縹繩初解，紫簡仍傳，麗事珍繁，摛筆益贍。雖則竟山充貢，握槧堪書，五丸二兩之精英，三輔九江之清潤。葛龔受賜，稱下士難求；王粲著銘，歎遐風易遠。俱苞輸囿，盡入淙金，遺逸皆存，纖微悉舉。嵒觀鵬運，豈識迢遙；鯤入鮒居，應嗟坎窞。願承謦欬，以牖愚蒙。庭筠狀。段答云：昨更拾從土黑聲之餘，自謂無遺策矣。但愧井蛙尚猶自恃，醯雞未知大全，忽奉毫白，復新耳目。重耳誤徹，謬設生慚；張奐致渝，研味難盡。詎同王遠術士，題字入木；班孟仙人，噴書竟紙。雖趙壹《非草》，數丸志徵；汲媛餉夫，十螺求說。肝膽將破，翰答已疲，有力負之，更遲承問。成式狀。溫答云：伏蒙又抒衝襟，詳徵故事。蒼然之氣，仰則彌高；毖彼之泉，汲而增廣。方且驚神褫魄，寧唯矜甲投戈。復思素洛呈祥，翠媯垂貺，龜字著象，鳥莢含華。至於漢省五丸，武部三善。仲宣佳藻，既詠浮光；張永研工，常稱點漆。逸少每停質滑，長康常務色輕。搗乃韋書，知為宋畫。荀濟提兵之檄，磨楯而成；息躬覆族之言，削門而顯。敢持蛙井，猶望鯤池，不任慚伏宗仰之至。庭筠狀。段答云：赫日初升，白汗四匝，愁議墨陽之地，懶窺兼愛之書。次復八行，盈襞交互。訪伏牛之夜骨，豈望登真；迷良獸之沈脂，虛成不任。更得四供晉貳，五入漢陵，隱侯辭著於麝膠，葛元術矜於魚吐。寧止千松，政染二丸，可和僧孺獨擅之才，周禺自謂無愧而已，支策長望，梯幾熟眠，方困九攻，徒榮十部，齊師其遁，詎教脫扃。成式狀。溫答云：竊以童山不秀，非鄒衍可吹；眢井無泉，豈耿恭不拜。墨尤之事，謂以獲麟；筆聖之言，翻同倚馬。靜思神運，不測冥搜。亦有自相裏而分，豈公輸所削，流輝精絹，假潤清泉。銘著李尤，書投蘇竟，寧憂素敗，不畏飛揚。傳相見貽，守宮斯主，研蚌胎而合美，配馬滴以成章。更率荒蕪，益慚疏略。庭筠狀。段答云：藍染未青，元嘲轉白；責羝羊以求乳，耨石田而望苗：殆將壯腸，豈止憎貌。猶記煙磨青石，黛漬幕書，施棖易思，號令難曉。蘇秦同志，傭力有而可題；王隱南遊，著書無而誰給。今則色流琅研，光滴彩毫，腹笥未緘，初不停綴。疲兵怯戰，惟願豎降。成式狀。溫答云：驛書方來，言泉更湧，高同泰峙，富類敖倉。怯蒙叟之大巫，駭王郎之小賊。尤有剛中巧製，廟裏奇香；徵上黨之松心，識長安之石炭。烏黔靡用，龜食難知；規虞器以成奢，默梁刑而嚴罪。便當北面，不獨棲毫。庭筠狀。段答云：飛卿博窮奧典，敏給芳詞，吐水千瓶，有才一石。成式尺紙寒暑，素所不閑，一卷篇題，從來蓋寡。竊以墨事故附，巾箱先無，可謂有騏驥而雖疲，遵繩墨而不跌者。忽記鄴西古井，更欲探尋；虢略鏤盤，誰當仿效。況又劇問可答，但愧於子安；一見之賜，敢同於郅惲乎？陣崩鶴唳，歌怯雞鳴，復將晨壓我軍，望之如墨也。豈勝愁居懾處之至。成式狀。溫答云：庭筠閱市無功，持撾寡效，大魂障聽，蝸脘傷明。庸敢撫翼鵷鵬，追蹤驥騄？每承函素，若涉滄溟。亦有叢憏尚存，戔餘與記。至於縗從權制，既禦秦兵；綬匪舊儀，仍傳漢制。張池造寫，蔡碣含舒。荷新淦之恩，空沾子野；發冶城之詔，獨避元規。窘類轢羹，碎同拾飯，其為愧怍，豈可勝言。庭筠狀。段答云：醞匵遍尋，緘筠窮索，思安世篋內搜，伯喈帳中。更睹沈家令之謝箋，思生松黛；楊師道之佳句，才掞煙華。抑又時方得賢，地不愛寶，定知災祥不兩，詎論穹昊所無。還介方酬，鬱儀未睨，羽驛遝集，筆路載馳。豈知石室之書，能迷中散；麻繻之語，只辨光和。底滯之時，征引多誤，彈筆搦紙，慚怯倍增。成式狀。溫答云：昨日浴簽時，光風亭小宴，三鼓方歸。臨出捧緘，在酲忘答，亦以蚳久罄，川瀆皆隕。豈知元化之杯，莫能窮竭；季倫之寶，益更扶疏。雖有翰海壘石，溳陽水號。煙城倥詠，剩出青松；惡道遺蹤，空留白石，扇裏止餘烏牸，屏間正作蒼蠅，豈敢猶彎楚野之弓，尚索神亭之戟？謹當焚筆，不復操觚矣。庭筠狀。段答云：問義不休，攬筆即作，何啻懸鼓得捶也。小生方更倍鰓，尚自舉尾；更搜屋火，復得刀圭。因計風人辭中，將書烏皂；長歌行裏，謂出松煙。供椒掖量用百丸，給蘭台率以六石。棠梨所染，滋潤多方；黎勒共和。周遮無法。傅玄稱為正色，豈虛言歟，飛卿筆陣堂堂，舌端滾滾，一盟城下，甘作附庸。成式狀。


文嵩《松滋侯易元光傳》：易元光，字處晦，燕人也。其先號青松子，頗有材幹，雅淡清貞，深隱山谷不仕，以吟嘯煙月自娛。常謂門生邴炎曰：「余青山白雲之士，去榮華，絕嗜欲，修真得道，久不為寒暑所侵，壽且千歲。然猶未離五行之數，終拘有限。予漸覺形神枯槁，是知老之將至矣。余他日必為風雨所躓。後因子熾盛，余當神化為雲氣之狀升霄漢矣。其留者號元塵生，徙居黔突之上，必遇膠水之契，隃糜處士鹿角煎和丹砂麝香數味，遺而餌之。」其後果然，門生皆以青松子前知定數矣。元塵生餌藥得道，自黃帝時蒼頡比鳥跡為文，以代結繩之政，元塵便與有功焉。其後子孫皆傳其術，以成道易水之上，遂為易氏焉。元光即元塵曾孫也。家世通元處素，其壽皆永。嘗與南越石虛中為研究雲水之交，與宣城毛元銳、華陰楮知白為文章濡染之友。明天子重儒，元慕其有道，世為文史之官。特詔常侍御案之右，拜中書監儒林待制，封松滋侯。其宗族蕃盛，布在海內，少長皆親硯席，以文顯用也。史臣曰：古者得姓，非官族世功，則多以地名為氏，或爵邑焉，或所居焉。松滋侯易氏，蓋前山林得道人也。青松子富有春秋，不顯氏名，其族或隱天下名山，皆避為棟樑之用也。有居太山者，秦始皇巡狩至東嶽，因經其隱所，拜其兄弟五人為大夫焉。其參元得道能神仙者，則自易水之上，後代故用為姓云。

